༄༅། །དགེ་སློང་གི་བསླབ་བྱའི་རྣམ་གཞག་
མདོ་ཙམ་བརྗོད་པ་ཐུབ་དབང་ཞལ་ལུང་
ཞེས་བྱ་བ་བཞུགས་སོ། །

༸གོང་ས་༸སྐྱབས་མགོན་སྐུ་ཕྲེང་བཅུ་བཞི་པ་ཆེན་པོས་མཛད།

© 2020 Gaden Phodrang Trust
(Office of His Holiness the Dalai Lama)
All rights reserved

༸གོང་ས་༸སྐྱབས་མགོན་ཆེན་པོའི་ཟབ་གསང་གསུང་གི་བདུད་རྩིར་ལོངས་སུ་སྤྱོད་པའི་སྐལ་ལྡན་དོན་གཉེར་ཅན་རྣམས་ཀྱི་རེ་འདོད་སྐོང་ཕྱིར། དགའ་ལྡན་ཕོ་བྲང་གསུང་འབུམ་ཕྱོགས་སྒྲིག་ཁང་ནས་འཕྲུལ་དེབ་ཏུ་བསྒྲིགས་ཏེ་འགྲེམ་སྤེལ་ཞུས་པ་ལ། རྒྱ་ཆེའི་ཀློག་པ་པོ་རྣམས་ཀྱིས་ནོར་འཁྲུལ་ཡོ་བསྲང་གི་དགོངས་ཚུལ་ལྷུག་པོར་གསུང་བའི་རེ་བ་ཞུ།

འབྲེལ་ཡུལ་ཞལ་བྱང༌།

Gaden Phodrang Trust

Thekchen Choeling

McLeod Ganj – 176219

Dharamsala (H.P.) INDIA

+91-1892-221343

+91-1892-221879

sungbum@dalailama.com

www.dalailama.com

www.gyalwarinpoche.com

༄༅། །དགེ་སློང་གི་བསླབ་བྱའི་རྣམ་གཞག་མདོ་ཙམ་བརྗོད་པ་ཐུབ་དབང་ཞལ་ལུང་ཞེས་བྱ་བ་བཞུགས་སོ། །

མཆོད་བརྗོད་སོགས།

༄༅། །ཨོཾ་སྭསྟི།

ཆོས་ཀྱི་ཉི་མ་འགྲོ་བའི་མིག །

གདུང་སེལ་ཟླ་བ་བདུད་རྩིའི་མཛོད། །

མི་མཉམ་སྟོན་མཆོག་ལྷ་ཡི་ལྷ། །

གཽ་ཏཾ་དེ་ལ་ཕྱག་བྱས་ཏེ། །

ཉོན་མོངས་ཟུག་རྔུ་སེལ་བའི་སྨན། །

ཉེས་སྤྱོད་དྲི་སྦྱོང་དག་བྱེད་ཕུལ། །

སོ་སོ་ཐར་ཅེས་བྱ་བ་ཡི། །

བསླབ་བྱ་མདོ་ཙམ་འདི་ན་སྤྲོ། །

དེ་ཡང་ཡུལ་མཐོང་བ་མངོན་གྱུར་འདི་ཁོ་ན་ཙམ་མིན་པར་གཞལ་བྱའི་གནས་ལྐོག་གྱུར་ཞིག་ཡོད་པར་འདོད་ཕྱིན་ཆད་རང་གཞན་གྱི་བློ་གྲོས་ཀྱི་རྩལ་རྫོགས་པར་བྱེད་པའི་ཐབས་ཚུལ་གཅིག་པུ་ནི། གཞི་ཀུན་རྫོབ་དང་། དོན་དམ་པའི་བདེན་པ་གཉིས་དང་། དེ་ལས་བདེན་བཞིའི་ཀུན་བྱང་གི་རྒྱུ་འབྲས་ཚན་པ་གཉིས་ལས་འཁོར་འདས་ཡོད་པ་དང་། དེ་དག་འཇུག་ལྡོག་གི་ཚུལ་འཐད་པ་དང་། དེ་ལས་སྐྱབས་གནས་དཀོན་མཆོག་གསུམ་ལ་སྐྱབས་སུ་འགྲོ་ཚུལ་དང་། སྐྱབས་སུ་སོང་ནས་ལམ་ཐབས་ཤེས་གཉིས་ལ་སློབ་ཅིང་། དེ་ལས་རིམ་གྱིས་མཐར་ཐུག་གི་འབྲས་བུ་སྐུ་གཉིས་མངོན་དུ་བྱེད་པའི་རྣམ་གཞག་རྟོག་གེའི་རིགས་པས་སྒྲོ་བཏགས་པ་ཙམ་མིན་པར་ཚུལ་གསུམ་ཚང་བའི་རིགས་པ་ཡང་དག་གི་ལམ་ནས་དངོས་པོའི་གནས་ཚོད་ཇི་ལྟ་བར་གཏན་ལ་ཕབ་སྟེ་ཚད་མའི་ངེས་པ་དྲང་དུ་ཡོད་པའི་ཟླ་མེད་པའི་ཆོས་ཀྱི་ཚུལ་ལུགས་ཆེན་པོ། བླང་དོར་གྱི་གནས་མཐའ་དག་རང་ཉིད་ཀྱིས་མངོན་སུམ་དུ་གཟིགས་ནས་ཇི་ལྟར་གཟིགས་པ་བཞིན་འདོམས་པར་མཛད་པས་ན། སྲིད་འདིར་སྟོན་པར་ཁས་འཆེ་བ་བརྒྱ་ཕྲག་གི་དབུས་ན་མངོན་པར་འཕགས་ཤིང་། མཐའ་ཡས་པའི་འགྲོ་བ་ཀུན་ལ་གཅིག་ཏུ་ཕན་པར་བཞེད་པའི་ཐུགས་རྗེའི་བདག་ཉིད། སྤངས་པ་དང་རྟོགས་པ་ཁྱད་པར་གསུམ་ལྡན་གྱི་བདེ་བར་གཤེགས་པའི་ཡོན་ཏན་རིན་པོ་ཆེ་ཕུལ་དུ་དབྱུང་དུ་མེད་ཅིང་དཔག་ཏུ་མེད་པའི་བདག་ཉིད་ཅན་སྟོན་པ་མཉམ་མེད་ཤཱཀྱ་སེངྒེ་དེ་ཉིད་ཀྱི་བསྟན་པ་ཁོ་ན་ཡིན་ན། དེ་ལ་ལུང་རྟོགས་ཀྱི་བསྟན་པ་གཉིས་སུ་ཡོད་པ་ལས། རྟོགས་པའི་བསྟན་པ་བསླབ་པ་རིན་པོ་ཆེ་རྣམ་པ་གསུམ་གྱི་ནང་ནས་ལྷག་པ་ཚུལ་ཁྲིམས་ཀྱི་བསླབ་པ་ནི་ཡོན་ཏན་མ་ལུས་པའི་གཞི་རྟེན་ཡིན་པ་མ་ཟད། སངས་རྒྱས་ཀྱི་བསྟན་པའི་སྙིང་པོ་ཡང་སོ་ཐར་གྱི་ཚུལ་ཁྲིམས་ཉིད་ཡིན་པས་གནས་གང་དུ་དགེ་སློང་འདུལ་བ་འཛིན་པ་ཡོད་པའི་ཕྱོགས་དེར་སངས་རྒྱས་ཀྱི་བསྟན་པ་ཡོད་ཅིང་། ས་ཕྱོགས་དེ་སྟོན་པ་ཉིད་ཀྱིས་མ་སྟོང་བར་གསུངས་ཏེ། ཇི་སྐད་དུ། སྟོན་པ་ཐུགས་རྗེ་ཅན་ཉིད་ཀྱི་ཞལ་ནས། གང་ན་དགེ་སློང་འདུལ་བ་འཛིན་པ་ཡོད་པའི་ཕྱོགས་དེར་སྣང་བ་དང་བཅས། འོད་དང་བཅས། ས་ཕྱོགས་དེ་ང་ཉིད་ཀྱིས་མ་སྟོང་པར་མཐོང་། ས་ཕྱོགས་དེར་ང་ཡང་ཐུགས་ལས་ཆུང་ངུར་བཞུགས། ཞེས་དང་། དེ་བཞིན་དུ། འདུལ་བ་ལ་བསྟོད་པ་ལས་ཀྱང་།

ཇི་ལྟར་ས་ནི་སྐྱེ་རྒུ་རྣམས་ཀྱི་གཞི། །

དེ་ལས་འབྲས་རྣམས་སྐྱེ་བར་འགྱུར་བ་ལྟར། །

དེ་བཞིན་འདུལ་བའང་སྡོམ་བརྩོན་རྣམས་ཀྱི་གཞི། །

དེ་བཞིན་དེ་ལས་བསོད་ནམས་རྣམས་ཀྱང་སྐྱེ། །

ཚུལ་ཁྲིམས་ཡོན་ཏན་ཀུན་གྱི་གནས་སུ་དགོངས། །

དེ་ཡི་གནས་ནི་འདུལ་བ་ཡིན་པར་གསུངས། །

མཛོད་མཆོག་འདུལ་བ་རྫོགས་པ་འདི་གནས་པ། །

དེ་སྲིད་ཆོས་སྒྲོན་འདི་ནི་གནས་འགྱུར་ཞིང་། །

ཞེས་སོགས་མདོ་དང་བསྟན་བཅོས་དུ་མ་ལས། སངས་རྒྱས་ཀྱི་བསྟན་པའི་ནང་མཛོད་གཅིག་པུ་ནི་སོ་ཐར་གྱི་ཚུལ་ཁྲིམས་ཉིད་ཡིན་པར་གསུངས།

སྡོམ་པ་མ་ཐོབ་པ་ཐོབ་པར་བྱེད་པའི་ཚུལ།

དེ་ལ་ཡང་སོ་ཐར་རིགས་བརྒྱད་ཡོད་པའི་ནང་ནས་དགེ་སློང་གི་སྡོམ་པ་ནི་སྤོང་བདུན་འཁོར་བཅས་ཀྱི་ཚུལ་ཁྲིམས་ཡིན་པས། དགེ་ཚུལ་གྱི་སྡོམ་པ་སོགས་སྡོམ་པ་གཞན་རྣམས་ལས་མཆོག་ཏུ་གྱུར་པ་ཡིན།

སྤྱིར་བསྙེན་པར་རྫོགས་ཚུལ་ལ་དུ་མ་ཡོད་པ་ལས། “ད་ཆོག་ཉེས་མེད་ཕུན་ཚོགས་”ཀྱི་སྒོ་ནས་བསྙེན་པར་རྫོགས་པར་བྱེད་པ་ལ། “མངོན་གྱུར་བཅུའི་”སྒོ་ནས་བསྙེན་པར་རྫོགས་དགོས་པས། སྡོམ་པ་ལེན་པའི་ཡུལ་མཁན་སློབ་དགེ་འདུན་དང་བཅས་པ་རྣམས་ཀྱང་རང་རང་གི་འོས་ཆོས་གཞུང་ནས་གསུངས་པ་ལྟར་ཚང་བ་དགོས། སྡོམ་པ་ལེན་པ་པོའི་རྟེན་གྱི་གང་ཟག་ལ་ཡང་། འགལ་རྐྱེན་སྡོམ་པ་སྐྱེ་བའི་བར་ཆད་སོགས་དང་བྲལ་ཞིང་། མཐུན་རྐྱེན་ཆོས་གོས་གསུམ་དང་། ལྷུང་བཟེད། ཆུ་ཚགས། གདིང་བ་སོགས་ཡོ་བྱད་རྣམས་རྒྱུ་དབྱིབས་ཁ་དོག་སོགས་ཀྱི་སྒོ་ནས་མི་རུང་བ་མེད་པར་རུང་བ་ཚད་དང་ལྡན་པ་སོགས་ཆོས་འདི་པའི་རྟགས་དང་ཆ་ལུགས་ལྡན་པ་དགོས། ལྷག་པར་རྒྱུའི་ཀུན་སློང་སྡོམ་པ་ལེན་འདོད་དང་། དུས་ཀྱི་ཀུན་སློང་སྡོམ་པ་ཐོབ་པའི་དུས་ཤེས་པ། ངེས་པ་ལྔ་དང་བྲལ་ཞིང་། ངེས་འབྱུང་གི་བསམ་པ་བཅོས་མ་ཚུན་ཆད་ཀྱིས་ངེས་པར་ཟིན་པ་ཞིག་དགོས།

ཚུལ་ཁྲིམས་བསྲུངས་པའི་ཕན་ཡོན།

དེ་ལྟར་སྡོམ་པ་བླངས་པ་ཙམ་གྱིས་མི་ཆོག་པར་མཁན་སློབ་དགེ་འདུན་དང་བཅས་པའི་དྲུང་ནས་ཇི་ལྟར་ཁས་བླངས་པ་བཞིན་སྤང་བླང་གི་གནས་རྣམས་ལ་འཇུག་ལྡོག་མ་འཆོལ་བར་ཚུལ་བཞིན་དུ་སྲུང་བའི་སྒོ་ནས་ཚུལ་ཁྲིམས་རྣམ་པར་དག་པར་བྱེད་པ་ནི་གལ་ཤིན་ཏུ་ཆེ་ཞིང་། དེ་ལྟར་འབྱུང་བ་ལ་ཡང་། ཚུལ་ཁྲིམས་ཉིད་ཡོན་ཏན་ཐམས་ཅད་ཀྱི་རྩ་བ་ཡིན་པ་དང་། དེ་ཚུལ་བཞིན་བསྲུང་བའི་ཕན་ཡོན་དང་། དེ་ལས་ལྡོག་སྟེ་མ་བསྲུངས་པའི་ཉེས་དམིགས་རྣམས་ཤེས་ནས་ཡང་དང་ཡང་དུ་བསམ་པ་ལ་རག་ལས་པས་དང་པོ་ཚུལ་ཁྲིམས་བསྲུངས་པའི་ཕན་ཡོན་མདོ་ཙམ་བརྗོད་ན། ཐོབ་བྱ་མཐར་ཐུག་རྣམ་པ་ཐམས་ཅད་མཁྱེན་པའི་གོ་འཕང་སོགས་འཇིག་རྟེན་ལས་འདས་དང་མ་འདས་ཀྱི་ཡོན་ཏན་ཐམས་ཅད་བསྐྱེད་པའི་གཞི་དང་རྩ་བ་ཡང་ཚུལ་ཁྲིམས་ཉིད་ཡིན་ཏེ། དཔུང་བཟང་གིས་ཞུས་པའི་རྒྱུད་ལས།

ཇི་ལྟར་ལོ་ཏོག་ཐམས་ཅད་ས་ལ་ནི། །

བརྟེན་ནས་སྐྱོན་མེད་པར་ནི་སྐྱེ་བ་ལྟར། །

དེ་བཞིན་ཚུལ་ཁྲིམས་བརྟེན་ནས་ཆོས་དཀར་མཆོག །

སྙིང་རྗེའི་ཆུས་བརླན་པས་ནི་རྣམ་པར་སྐྱེ། །

ཞེས་དང་། མྱ་ངན་ལས་འདས་པ་ཆེན་པོའི་མདོ་ལས། ཚུལ་ཁྲིམས་ནི་དགེ་བའི་ཆོས་ཐམས་ཅད་ཀྱི་ཐེམ་སྐས་སོ། །ཤིང་ལ་སོགས་པའི་རྩ་བ་ས་ཡིན་པ་ལྟར་རྩ་བའོ། །ཚོང་དཔོན་ཚོང་པ་ཐམས་ཅད་ཀྱི་ཐོག་མར་འགྲོ་བ་ལྟར་དགེ་བའི་ཆོས་ཐམས་ཅད་ཀྱི་ཐོག་མར་འགྲོ་བའོ། །བརྒྱ་བྱིན་གྱི་རྒྱལ་མཚན་བསྒྲེང་བ་ལྟར་ཆོས་ཐམས་ཅད་ཀྱི་རྒྱལ་མཚན་ནོ། །སྡིག་པ་ཐམས་ཅད་དང་ངན་སོང་གི་ལམ་གཏན་གཅོད་པའོ། །སྡིག་པའི་ནད་ཐམས་ཅད་གསོ་བས་སྨན་གྱི་སྡོང་པོ་ལྟ་བུའོ། །སྲིད་པའི་ལམ་ཉམ་ང་བའི་རྒྱགས་ཚོགས་སོ། །ཉོན་མོངས་པའི་དགྲ་འཇོམས་པའི་གོ་མཚོན་ནོ། །ཉོན་མོངས་པའི་སྦྲུལ་གདུག་པ་སེལ་བའི་རིག་སྔགས་སོ། །སྡིག་པའི་ཆུ་ལས་སྒྲོལ་བའི་ཟམ་པའོ། །ཞེས་དང་། ས་ཆེན་གྲགས་པ་རྒྱལ་མཚན་གྱིས།

ཐོག་མར་ཚུལ་ཁྲིམས་བཤད་ཙ་ན། །

མཐོ་རིས་སྒྲུབ་པའི་རྩ་བ་ཅན། །

ཐར་པ་སྒྲུབ་པའི་ཐེམ་སྐས་ཅན། །

སྡུག་བསྔལ་སྤོང་བའི་གཉེན་པོ་ཅན། །

ཚུལ་ཁྲིམས་མེད་ཐབས་མི་འདུག་སྟེ། །

ཞེས་དང་། མཉམ་མེད་དྭགས་པོའི་ལམ་རིམ་ཐར་རྒྱན་ལས། ཚུལ་ཁྲིམས་དང་མི་ལྡན་ན་ཁམས་གསུམ་འཁོར་བ་ལས་མི་ཐར་རོ། །སངས་རྒྱས་ཀྱི་ལམ་མི་ཚང་བས་བླ་མེད་ཀྱི་བྱང་ཆུབ་མི་ཐོབ་བོ། །དེ་དག་ལས་བཟློག་སྟེ་ཚུལ་ཁྲིམས་དང་ལྡན་ན་ལུས་ཕུན་སུམ་ཚོགས་པ་ཐོབ་བོ། །ཚུལ་ཁྲིམས་དང་ལྡན་ན་བདེ་ལེགས་ཐམས་ཅད་ཀྱི་གཞི་ཐིངས་པ་ཡིན་ནོ། །ཞིང་ས་གཤིན་པ་དང་འདྲ་སྟེ་དེ་ལ་བརྟེན་ནས་ཡོན་ཏན་གྱི་ལོ་ཐོག་ཐམས་ཅད་འཕེལ་བར་འགྱུར་བ་ཡིན་ནོ། །ཞེས་དང་། ཀུན་མཁྱེན་ཀློང་ཆེན་པའི་མན་ངག་མཛོད་ལས་ཀྱང་།

བསྟན་པའི་རྩ་བ་ཚུལ་ཁྲིམས་ཤེས་པ་དང་། །

ངན་སོང་སྣ་ཁྲིད་སྡིག་པར་ཤེས་པ་དང་། །

སྲུང་སྡོམ་མེད་ན་ཆོས་རྩ་རུལ་བ་དང་། །

ཡོན་ཏན་ཀུན་གྱི་རྟེན་དུ་ཤེས་པ་དང་། །

མཐོ་རིས་འཛེགས་པའི་སྐས་སུ་ཤེས་པ་དང་། །

ཐར་པར་བགྲོད་པའི་བཞོན་པར་ཤེས་པ་དང་། །

ཁྲིམས་གཙང་བསྲུང་ལ་གཅེས་སྤྲས་ནན་ཏན་བྱ། །

ཞེས་དང་། འཇམ་མགོན་ཙོང་ཁ་པ་ཆེན་པོས།

ཚུལ་ཁྲིམས་ཉེས་སྤྱོད་དྲི་མ་འཁྲུད་པའི་ཆུ། །

ཉོན་མོངས་ཚ་གདུང་སེལ་བའི་ཟླ་བའི་འོད། །

སྐྱེ་དགུའི་དབུས་ན་ལྷུན་པོ་ལྟ་བུར་བརྗིད། །

སྟོབས་ཀྱིས་བསྡིགས་པ་མེད་པར་འགྲོ་ཀུན་འདུད། །

དེ་ལྟར་ཤེས་ནས་ཡང་དག་བླངས་པའི་ཁྲིམས། །

དམ་པ་རྣམས་ཀྱིས་མིག་བཞིན་བསྲུང་བར་མཛད། །

རྣལ་འབྱོར་ངས་ཀྱང་ཉམས་ལེན་དེ་ལྟར་བྱས། །

ཐར་འདོད་ཁྱེད་ཀྱང་དེ་བཞིན་བསྐྱང་འཚལ་ལོ། །

ཞེས་སོགས་གངས་ཅན་གྱི་མཁས་གྲུབ་ཀུན་གྱིས་མཐུན་པར་གསུངས་ཤིང་།

གཞན་ཡང་ཚུལ་ཁྲིམས་ལ་བརྟེན་ནས་སེམས་རྒྱུད་གོང་ནས་གོང་དུ་ཁྱད་པར་དུ་འགྲོ་བ་དང་། སེམས་དཔའ་ཆེན་པོ་རྣམས་དང་བསླབ་པ་མཚུངས་པར་འགྱུར་བ་དང་། སྒྲིབ་གཉིས་ས་བོན་བཅས་པ་སྤངས་པའི་གཙང་མའི་ཡེ་ཤེས་རྣམ་མཁྱེན་ཐོབ་པ་དང་། ཚུལ་ཁྲིམས་ཀྱི་རྒྱན་ནི་རྒན་གཞོན་བར་མ་སུ་ཞིག་ལ་ལྡན་ཀྱང་ཐམས་ཅད་དགའ་བ་བསྐྱེད་པས་རྒྱན་རྣམས་ཀྱི་མཆོག་དང་། ཚུལ་ཁྲིམས་ཀྱི་གྲགས་པའི་དྲི་བསུང་ནི་རྫི་ཕྱོགས་མ་ཡིན་པར་ཕྱོགས་ཐམས་ཅད་དུ་འགྲོ་བས་དྲི་བསུང་རྣམས་ཀྱི་མཆོག་དང་། ཚུལ་ཁྲིམས་ཀྱི་བྱུག་པ་ནི་ཉོན་མོངས་པའི་ཚ་གདུང་སེལ་བས་བྱུག་པ་ཐམས་ཅད་ཀྱི་མཆོག་དང་། རབ་བྱུང་གི་རྟགས་ཙམ་འཛིན་པར་མཚུངས་ཀྱང་། ཚུལ་ཁྲིམས་རྣམ་པར་དག་པ་ནི་གཞན་དག་ལས་ཕུལ་དུ་བྱུང་བ་ཡིན་པ་ནི། སློབ་དཔོན་དཔའ་བོས།

ཚུལ་ཁྲིམས་དེ་ནི་ཁྱད་པར་ཐོབ་པའི་ལམ། །

སྙིང་རྗེའི་བག་ཅན་རྣམས་དང་མཉམ་པར་སྒྲུབ། །

ཡེ་ཤེས་གཙང་མ་ཕུལ་གྱི་རང་བཞིན་ཏེ། །

སྐྱོན་བྲལ་རྒྱན་དུ་འགྱུར་བའི་མཆོག་ཅེས་བྱ། །

ཁམས་གསུམ་ཀུན་ཏུ་ཡིད་འོང་དྲི་བསུང་སྟེ། །

རབ་ཏུ་བྱུང་དང་མི་འགལ་བྱུག་པ་ཡིན། །

ཆ་ལུགས་མཐུན་ཡང་ཚུལ་ཁྲིམས་ལྡན་གྱུར་ན། །

མི་ཡི་ནང་ན་དེ་ནི་འཕགས་པར་འགྱུར། །

ཞེས་སོགས་རྒྱ་ཆེར་གསུངས་པ་མ་ཟད། ཚུལ་ཁྲིམས་དང་ལྡན་ན་མཐའ་ན་རྐང་རྗེས་ཀྱི་སའི་རྡུལ་ཡང་ལྷ་མི་ལ་སོགས་པའི་སྐྱེ་བོ་རྣམས་ཀྱིས་མཆོད་པའི་གནས་སུ་འགྱུར་བ་ཡང་གསུངས་ཏེ། དེ་ཉིད་ལས།

རྐང་པས་བཀྲ་ཤིས་གྱུར་པའི་རྡུལ་དག་ཀྱང་། །

སྤྱི་གཙུག་དམ་པས་བླངས་ཤིང་ལྷ་དང་མིས། །

ཕྱག་འཚལ་མགོས་གཏུགས་ཐོབ་པ་ཀུན་ཏུ་འཁྱེར། །

དེ་ཕྱིར་ཚུལ་ཁྲིམས་དང་ལྡན་རིགས་མཆོག་ཡིན། །

ཞེས་སོགས་གསུངས་པ་ལྟར་རོ། །

ལྷག་པར་སྙིགས་མའི་དུས་འདིར་ཚུལ་ཁྲིམས་བསྲུང་ན། དུས་གསུམ་གྱི་སངས་རྒྱས་ཐམས་ཅད་ཉིན་མཚན་དུས་དྲུག་ཏུ་མཆོད་པའི་ཕན་ཡོན་ལས་ཕན་ཡོན་ཆེ་བ་དང་། བསྐལ་པ་སྔ་དུས་བསླབ་གཞི་ཡོངས་རྫོགས་བསྲུང་བ་ལས། དེང་སང་བསྟན་པ་ཉམས་དམས་པའི་དུས་སུ་བསླབ་པ་སྣ་གཅིག་བསྲུང་བ་ཕན་ཡོན་ཆེ་བར་གསུངས་ཏེ། ཏིང་ངེ་འཛིན་རྒྱལ་པོའི་མདོ་ལས།

བསྐལ་པ་བྱེ་བ་གངྒཱའི་བྱེ་སྙེད་དུ། །

དང་བའི་སེམས་ཀྱིས་ཟས་དང་སྐོམ་རྣམས་དང་། །

གདུགས་དང་བ་དན་མར་མེའི་ཕྲེང་བ་ཡིས། །

སངས་རྒྱས་བྱེ་བ་ཁྲག་ཁྲིག་རིམ་གྲོར་བྱས། །

གང་གིས་དམ་ཆོས་རབ་ཏུ་འཇིག་པ་དང་། །

བདེ་གཤེགས་བསྟན་པ་འགག་པར་འགྱུར་བའི་ཚེ། །

ཉིན་མཚན་དུ་ནི་བསླབ་པ་གཅིག་སྤྱོད་པ། །

བསོད་ནམས་འདི་ནི་དེ་བས་བྱེ་བྲག་འཕགས། །

ཞེས་གསུངས་ཤིང་། ཉན་ཐོས་ཀྱི་ས་ལས་ཀྱང་། ཚུལ་ཁྲིམས་རྣམ་པར་དག་བསྲུངས་ན། སྙན་པའི་གྲགས་པས་ཁྱབ་པ་དང་། མི་དང་མི་མ་ཡིན་གདུག་པ་ཅན་རྣམས་ཀྱིས་གནོད་འཚེ་བྱ་བར་མི་ནུས་པ་དང་། ལྷ་རྣམས་དགའ་བར་འགྱུར་བ་དང་། སྐྱེ་བོ་ཀུན་གྱིས་བསྟོད་ཅིང་སྦྱིན་གནས་སུ་འགྱུར་བ་དང་། མཁན་སློབ་སོགས་ཀྱི་མདུན་དུ་ངོ་ནོངས་པ་དང་བག་ཚ་བ་མེད་པ་དང་། འགྱོད་པ་མེད་པར་ཚེའི་དུས་བྱས་ནས་མཐོ་རིས་སུ་སྐྱེས་ནས་རིམ་གྱིས་སྡུག་བསྔལ་ཐམས་ཅད་ལས་གྲོལ་བའི་ཐར་པ་ཐོབ་པར་འགྱུར་བ་སོགས་ཕན་ཡོན་བསམ་གྱིས་མི་ཁྱབ་པ་གསུངས་ཤིང་། མདོར་ན་སངས་རྒྱས་བཅོམ་ལྡན་འདས་ཀྱི་བཀས་ཇི་ལྟར་བཅས་པ་བཞིན་དགག་སྒྲུབ་ཀྱི་གནད་ལ་བླང་དོར་མ་འཆོལ་བའི་སྒོ་ནས་ཚུལ་བཞིན་ཉམས་སུ་བླངས་ན་སྐྱེ་བོ་ཚུལ་མཐུན་བཟང་པོ་ཞིག་ཏུ་འགྱུར་བར་གདོན་མི་ཟ་བ་ཡིན།

ཚུལ་ཁྲིམས་མ་བསྲུངས་པའི་ཉེས་དམིགས།

ཡང་སྡོམ་པ་བླངས་ནས་ཚུལ་བཞིན་དུ་མ་བསྲུངས་པར་བཅས་པའི་མཚམས་ལས་འདས་ན་ནི་ཕྱི་མ་ངན་སོང་དུ་ལྷུང་བ་སོགས་ཀྱི་ཉེས་དམིགས་ཤིན་ཏུ་ཆེ་བ་སྟེ། དཔེར་ན། འཇིག་རྟེན་ན་དབང་ཆེ་བ་རྒྱལ་པོའི་ཚིག་ལས་འགལ་བ་བྱས་ན། སྐབས་འགའ་ཞིག་གི་ཚེ་ཆད་པ་འབྱུང་ལ། འགའ་ཞིག་གི་ཚེ་སྟེས་དབང་གིས་མི་འབྱུང་བ་ཡང་སྲིད་མོད། སྟོན་པ་བཅོམ་ལྡན་འདས་ཀྱིས་རང་གི་གདུལ་བྱར་རྒྱུ་མཚན་དང་དགོས་པ་གང་ཡང་མེད་པར་རང་དགར་བཅས་པ་མཛད་པ་མིན་པར་རང་གཞན་གྱི་ལུས་ལ་གནོད་པ་སོགས་ཀྱི་དགག་བྱ་དང་། ཆོས་དག་པ་དང་། ཚུལ་ཁྲིམས་དག་པར་འགྱུར་བ་སོགས་ཀྱི་དགོས་པ་ཁྱད་པར་ཅན་ལ་བརྟེན་ནས་དགག་སྒྲུབ་ཀྱི་བཅས་པ་མཛད་པ་ཡིན་པས། བཅས་པའི་མཚམས་ལས་འདས་ན་ལྟུང་བ་རང་རང་གི་ཕྱིར་བཅོས་ཀྱི་སྒོ་ནས་དག་པར་མ་བྱས་ཕྱིན་སྐབས་འགའ་ཞིག་གི་ཚེ་ཆད་པ་འབྱུང་ལ། སྐབས་འགའ་ཞིག་གི་ཚེ་མི་འབྱུང་བ་མ་ཡིན་པར་ངེས་པར་རྣམ་སྨིན་མྱོང་དགོས་པ་ཀླུ་ཨེ་ལའི་འདབ་ཀྱི་བྱུང་བ་བཞིན་ཏེ། ལུང་རྣམ་འབྱེད་ལས།

གང་ཞིག་སྟོན་པ་ཐུགས་རྗེའི་བསྟན་པ་ལ། །

ཡང་བར་སེམས་ཤིང་ཅུང་ཟད་འདའ་བྱེད་པ། །

དེ་ནི་དེ་ལས་སྡུག་བསྔལ་གཞན་དབང་འཐོབ། །

སྨྱིག་ཚལ་བྲེགས་པས་ཨ་མྲའི་ཚལ་ཉམས་བཞིན། །

འདི་ན་ལ་ལས་རྒྱལ་པོའི་ཚིག་ཆེན་ཡང་། །

འདས་ན་ལན་འགའ་ཆད་པ་འཐོབ་མི་འགྱུར། །

ཐུབ་པའི་བཀའ་ལུང་ཚུལ་མིན་འདའ་བྱས་ན། །

དུད་འགྲོར་འགྲོ་འགྱུར་ཨེ་ལའི་འདབ་ཀླུ་བཞིན། །

ཞེས་པ་ལྟར་དང་། གཞན་ཡང་ཏིང་ངེ་འཛིན་རྒྱལ་པོའི་མདོ་ལས། ཐར་པའི་གྲོང་ཁྱེར་དུ་འགྲོ་བ་ལ་ཚུལ་ཁྲིམས་ཀྱི་རྐང་པ་ཉམས་ན་འགྲོ་མི་ནུས་པར་སླར་འཁོར་བར་འཁོར་ཞིང་སྐྱེ་རྒ་ན་འཆི་ལ་སོགས་པའི་སྡུག་བསྔལ་རྣམས་ཀྱིས་འཇོམས་པར་དཔེ་དང་བཅས་ཏེ་གསུངས་པ་བཞིན། ཚུལ་ཁྲིམས་ཡང་དག་པར་ལྡན་པའི་མདོ་ལས་ཀྱང་གསུངས་ཏེ། ཇི་སྐད་དུ།

ཇི་ལྟར་མིག་མེད་གཟུགས་མཐོང་མི་རུང་ལྟར། །

དེ་བཞིན་ཚུལ་ཁྲིམས་མེད་ན་ཆོས་མི་མཐོང་། །

ཇི་ལྟར་རྐང་མེད་ལམ་འཇུག་ག་ལ་ནུས། །

དེ་བཞིན་ཚུལ་ཁྲིམས་མེད་ན་ཐར་མི་འགྱུར། །

ཞེས་སོགས་ཉེས་དམིགས་བསམ་གྱིས་མི་ཁྱབ་པ་གསུངས་པ་མ་ཟད། ཚུལ་ཁྲིམས་ཉམས་ན་ནི་སྔགས་ལ་ཞུགས་ཀྱང་རྒྱུད་སྡེ་ནས་གསུངས་པའི་དངོས་གྲུབ་ཆེན་པོ་རྣམས་ཀྱང་མི་འགྲུབ་པ་ནི། འཇམ་དཔལ་རྩ་རྒྱུད་ལས།

ཚུལ་ཁྲིམས་འཆལ་ལ་ཐུབ་དབང་གིས། །

སྔགས་འགྲུབ་པར་ནི་མ་གསུངས་ཏེ། །

མྱ་ངན་འདས་གྲོང་འགྲོ་བ་ཡི། །

ཡུལ་དང་ཕྱོགས་ཀྱང་མ་ཡིན་ནོ། །

བྱིས་པ་ངན་པ་འདི་ལ་ནི། །

སྔགས་འགྲུབ་པར་ནི་ག་ལ་ཡོད། །

སྐྱེ་བོ་ཚུལ་ཁྲིམས་མེད་འདི་ལ། །

དེ་ལ་བདེ་འགྲོ་ག་ལ་ཡོད། །

མཐོ་རིས་སུ་ཡང་མི་འགྱུར་ཞིང་། །

བདེ་བ་མཆོག་ཏུའང་མི་འགྱུར་ན། །

རྒྱལ་བས་གསུངས་པའི་སྔགས་རྣམས་ནི། །

འགྲུབ་པར་འགྱུར་བ་སྨོས་ཅི་དགོས། །

ཞེས་སོགས་མདོ་དང་བསྟན་བཅོས་དུ་མ་ནས་ཚུལ་ཁྲིམས་འཆལ་བའི་ཉེས་དམིགས་མཐའ་ཡས་པར་གསུངས་ཤིང་།

གཞན་ཡང་ཚུལ་ཁྲིམས་འཆལ་ན། ཚེ་འདིར་སྐྱེ་བོ་ཐམས་ཅད་ཀྱིས་འཕྱ་ཞིང་སྨོད་པའི་གནས་སུ་འགྱུར་བ་དང་རང་ཉིད་དང་རང་ལ་སྙིང་ཉེ་བ་རྣམས་ངོ་ཚ་ཞིང་ཡིད་མི་དགའ་བ་དང་། འགྲན་སེམས་ཅན་རྣམས་དགའ་བར་འགྱུར་བ། མཁན་སློབ་དང་ཚངས་པ་མཚུངས་པར་སྤྱོད་པའི་དམ་པ་རྣམས་ཐུགས་ཁྲེལ་བ་དང་། དཀར་ཕྱོགས་ཀྱི་ལྷ་རྣམས་ཀྱིས་ཀྱང་རྒྱ་ཆེར་སྨོད་ཅིང་ནག་ཕྱོགས་བདུད་ཀྱི་ཚོགས་རྣམས་ཡིད་དགའ་བར་འགྱུར་བ་དང་། འགྱོད་པ་དང་བཅས་ཏེ་འཆི་བའི་དུས་བྱེད་པ། ཡོན་ཏན་གོང་མ་མི་འཐོབ་ཅིང་། ཐོབ་ཟིན་པ་རྣམས་ཀྱང་ཉམས་པར་འགྱུར་བ་སོགས་འདི་ཕྱི་ཐམས་ཅད་དུ་ཉེས་དམིགས་ཤིན་ཏུ་ཆེ་བར་གསུངས་པས་བདག་ལེགས་སུ་འདོད་པ་རྣམས་ཀྱིས་ནི་ཇི་ལྟར་ཁས་བླངས་པའི་ཚུལ་ཁྲིམས་མིག་གི་འབྲས་བུ་ལྟར་བསྲུང་བ་ཤིན་ཏུ་གལ་ཆེའོ། །

ཐོབ་པ་མི་ཉམས་པར་བསྲུང་བའི་ཚུལ།

ཕྱིའི་རྐྱེན་དགེ་བའི་བཤེས་གཉེན་ལ་བརྟེན་ནས་བསྲུང་ཚུལ།

ཚུལ་ཁྲིམས་ཇི་ལྟར་བསྲུང་བའི་ཚུལ་ལ་ཡང་རྣམ་པ་ལྔ་གསུངས་པའི་དང་པོ་ཕྱིའི་རྐྱེན་དགེ་བའི་བཤེས་གཉེན་ལ་བརྟེན་ནས་བསྲུང་ཚུལ་ནི། མཁན་སློབ་དང་། གནས་ཀྱི་བླ་མ་སོགས་དགེ་བའི་བཤེས་གཉེན་མཚན་ཉིད་དང་ལྡན་པ་ཞིག་ལ་འདུལ་བ་ནས་གསུངས་པའི་བསླབ་བྱའི་གནས་རྣམས་ལེགས་པར་ཉན་ནས་བླང་དོར་གྱི་གནད་རྣམས་ལ་སྒྲོ་འདོགས་ཆོད་པར་བྱས་ཏེ་ཚུལ་བཞིན་དུ་བསྲུང་བ་དང་།

ནང་གི་རྐྱེན་བསམ་པ་ཕུན་ཚོགས་ལ་བརྟེན་ནས་བསྲུང་ཚུལ།

གཉིས་པ་ནང་གི་རྐྱེན་བསམ་པ་ཕུན་ཚོགས་ལ་བརྟེན་ནས་བསྲུང་ཚུལ་ནི། འགྲོ་འཆག་ཉལ་འདུག་གི་སྤྱོད་ལམ་གང་གི་སྐབས་སུ་ཡང་དྲན་ཤེས་བག་ཡོད་དང་ལྡན་པའི་སྒོ་ནས་བསླབ་བྱའི་གནད་རྣམས་ལས་མི་འདའ་བར་ཚུལ་བཞིན་དུ་བསྲུང་བ་དེ་ཡིན།

མི་མཐུན་ཕྱོགས་ངོ་ཤེས་པའི་སྒོ་ནས་བསྲུང་ཚུལ།

གསུམ་པ་མི་མཐུན་ཕྱོགས་ངོ་ཤེས་པའི་སྒོ་ནས་བསྲུང་ཚུལ་ནི། དགེ་སློང་གི་བསྲུང་བྱ་ཁྲིམས་ཉིས་བརྒྱ་ལྔ་བཅུ་རྩ་གསུམ་སོགས་སྡོམ་པའི་མི་མཐུན་ཕྱོགས་རྣམས་ངོ་ཤེས་པར་བྱས་ཏེ་ཚུལ་བཞིན་དུ་བསྲུང་བ་དེ་ཡིན་པས་འདིར་ལྟུང་བ་སྡེ་ལྔའི་ངོས་འཛིན་འདུལ་བ་ལུང་གི་བར་སྡོམ་ལ་མཆན་གྱིས་བརྒྱན་ཏེ་བཤད་པ་ལ། དེ་ཡང་ལྟུང་བ་སྡེ་ལྔ་ནི། ཕམ་པའི་སྡེ། ལྷག་མའི་སྡེ། ལྟུང་བྱེད་ཀྱི་སྡེ། སོར་བཤགས་ཀྱི་སྡེ། ཉེས་བྱས་ཀྱི་སྡེ་སྟེ་ལྔའོ། །

དང་པོ། ཕམ་པའི་སྡེ།

དེའི་དང་པོ་ཕམ་པའི་སྡེ་ལ་ཕམ་པ་བཞི་སྟེ། བར་སྡོམ་ལས། མི་ཚངས་སྤྱོད་ཀྱི་ཕམ་པ་ནི། བཅས་ལྡན་དགེ་སློང་གིས་རང་འབའ་ཞིག་གམ། རང་གཞན་གྱི་ལུས་ཕྱེད་ཡན་གྱི་ལམ་གསུམ་གང་རུང་དང་ཡན་ལག་འཕྲད་པའི་བདེ་བ་ཉམས་སུ་མྱོང་ཞིང་ཡིད་ཀྱིས་བདག་གིར་བྱས་པ་དང་། བརྐུ་བའི་ཕམ་པ་ནི། དགེ་སློང་གིས་རང་ལས་ནོར་རྫས་ཐ་དད་པའི་མིས་བདག་ཏུ་བཟུང་བའི་རྫས་རིན་ཐང་ཚང་བ་རང་གིས་བརྐུས་པའམ། གཞན་ལ་བརྐུར་བཅུག་སྟེ་ཐོབ་བློ་སྐྱེས་པ་དང་། །མི་ལ་གསད་པར་མི་བྱ་བ། །སྟེ་དེ་ལས་ལྡོག་པ་མི་གསོད་པའི་ཕམ་པ་ནི། དགེ་སློང་གིས་རང་ལས་གཞན་པའི་མིའམ་མིར་ཆགས་པ་ལ་གསོད་སེམས་ཀྱིས་རང་ངམ་བསྐོས་པས་གསོད་པའི་སྦྱོར་བ་བྱས་པ་དེའི་རྐྱེན་གྱིས་ཕ་རོལ་པོ་རང་གི་སྔར་ཤི་བ། བརྫུན་དུ་སྨྲ་བའི་ཕམ་པ་ནི། དགེ་སློང་རང་གིས་མིའི་ཆོས་བླ་མའི་ཡོན་ཏན་མ་ཐོབ་པ་ཤེས་བཞིན་དུ་འདུ་ཤེས་བསྒྱུར་ཏེ་རང་ལ་ཡོན་ཏན་དེ་དང་ལྡན་པ་སྨྲ་ཡུལ་རང་ལས་རྒྱུད་ཐ་དད་པ་ཐ་སྙད་ལྔ་དང་ལྡན་པ་ལུས་ཐ་མལ་དུ་གནས་པ་ལ་ངག་མཚན་ཉིད་ལྔ་ལྡན་གྱིས་སྨྲས་པ་དེས་དོན་གོ་བ་དང་བཅས་པ་ཡི། །ཆོས་བཞི་པོ་འདི་ནི་ཕམ་པར་འགྱུར་བའི་ལྟུང་བ་ཡིན་པ་བཅོམ་ལྡན་འདས་ཀྱིས་གསུངས་པ་ཡིན་ནོ། །

གཉིས་པ། ལྷག་མའི་སྡེ།

གཉིས་པ་ལྷག་མའི་སྡེ་ལ་ལྷག་མ་བཅུ་གསུམ་ནི། བར་སྡོམ་ལས། ཁུ་བ་འབྱིན་པའི་ལྷག་མ་ནི། དགེ་སློང་གིས་དབྱུང་བའི་སེམས་ཀྱིས་རང་གི་ཡན་ལག་ལ་རྨ་སྒོ་གསུམ་ལས་གཞན་པའི་རང་གཞན་གྱི་ལུས་ཀྱི་ཤས་སོགས་འབྱིན་བྱེད་མཚན་ཉིད་དང་ལྡན་པས་རེག་ཅིང་བརྩལ་བས་ཁུ་བ་དང་པོའི་གནས་ནས་འཕོས་པ། འཛིན་པ་སྟེ་རེག་པའི་ལྷག་མ་ནི། དགེ་སློང་གིས་ཆགས་སེམས་ཀྱིས་བུད་མེད་མཚན་ཉིད་དང་ལྡན་པའི་ལུས་དངོས་སམ། དེ་དང་འབྲེལ་བའི་གོས་སྐྲ་སོགས་ལ་ཟག་བྱེད་ལས་གཞན་པའི་ལུས་ཀྱིས་རེག་པ་བདག་གིར་བྱས་པ་དང་། འཁྲིག་ཚིག་སྨྲ་བའི་ལྷག་མ་ནི། དགེ་སློང་གིས་བུད་མེད་མཚན་ཉིད་དང་ལྡན་པར་ཆགས་སེམས་ཀྱིས་འཁྲིག་པ་སྤྱོད་པའི་ཚིག་གསལ་བར་སྨྲས་པ་ཡུལ་དེས་དོན་གོ་བ། བསྙེན་བཀུར་བསྔགས་པའི་ལྷག་མ་ནི། བུད་མེད་ལ་ཆགས་སེམས་ཀྱིས་དགེ་སློང་རང་ཉིད་ལ་འཁྲིག་པས་བསྙེན་བཀུར་བ་བསྔགས་ཏེ་ཡུལ་དེས་དོན་གོ་བ། སྨྱན་གྱི་ལྷག་མ་ནི། དགེ་སློང་གིས་སྐྱེས་པ་དང་བུད་མེད་མི་ཚངས་པར་སྤྱོད་པའི་སྒོ་ནས་མཐུན་པ་སྒྲུབ་པའི་ཆེད་དུ་རང་ངམ་བསྐོས་པས་འཕྲིན་གསུམ་མམ། དེ་དང་འདྲ་བའི་སྦྱོར་བ་དེའི་རྐྱེན་གྱིས་དེ་གཉིས་ཀྱི་བསྟེན་བྱ་དང་། སྟེན་བྱེད་འཕྲད་པ། ཁང་པའི་ལྷག་མ་ནི། དགེ་སློང་གིས་ས་གཞི་དང་། ཡོ་བྱད་བཙལ་བས་ས་གཞི་མ་དག་པར་དཀོན་མཆོག་ལས་གཞན་པའི་ཆེད་དུ་མངོན་གྱུར་གྱི་བདག་པོ་གཅིག་གི་དོན་དུ་རང་ངམ་བསྐོས་པས་ཁང་པ་སྲིད་དུ་ཁྲུ་བཅོ་བརྒྱད་དང་། ཞེང་དུ་ཁྲུ་ཕྱེད་དང་བཅུ་གཅིག་བཅས་ཀྱི་ཚད་ལས་ལྷག་པ་བརྩིགས་ཏེ་ཕལ་ཆེར་ཟིན་པ། ཁང་ཆེན་གྱི་ལྷག་མ་ནི། དགེ་སློང་གིས་ས་གཞི་མ་དག་པར་དཀོན་མཆོག་གསུམ་གང་ཡང་རུང་བའི་ཆེད་དུ་མངོན་གྱུར་གྱི་བདག་པོ་ཚོགས་ཀྱི་དོན་དུ་རང་ངམ་བསྐོས་པས་ཁང་ཆེན་བརྩིགས་པ་ཕལ་ཆེར་ཟིན་པ་དང་ནི། གཞི་མེད་སྐུར་འདེབས་ཀྱི་ལྷག་མ་ནི། དགེ་སློང་གིས་ལྟ་བ་རང་ཕྱོགས་ཡིན་ན་བསྙེན་རྫོགས་ཀྱི་སྡོམ་པ་གསོ་རུང་ཡན་ཆད་དང་ལྡན་པའམ། ལྟ་བ་གཞན་ཕྱོགས་ཕམ་པས་མ་གོས་པ་ལ་བསམ་པ་ཉམས་འདུན་གྱིས་སྦྱོར་བ་གསལ་པོས་ཕམ་པས་སྐུར་བ་བཏབ་པ་ཕ་རོལ་པོས་དོན་གོ་བ་དང་། །བག་ཙམ་གྱིས་སྐུར་བ་འདེབས་པའི་ལྷག་མ་ནི། དགེ་སློང་གིས་གོང་འདྲའི་ཡུལ་ལ་བྱ་བྱེད་མ་སྦྱར་བར་སྔར་བཞིན་སྐུར་བ་བཏབ་པ་ཕ་རོལ་པོས་དོན་གོ་བ། དགེ་འདུན་དབྱེན་གྱི་ལྷག་མ་ནི། དགེ་སློང་གིས་དགེ་འདུན་ཆོས་ལས་ཆོས་མ་ཡིན་པའི་ཕྱོགས་སུ་འབྱེད་པར་བྱེད་པ་ལ་བཞམས་བསྒོ་དང་། གསོལ་བཞིའི་ལས་ཀྱིས་བཟློག་ཀྱང་མི་གཏོང་བ་དང་། དེའི་རྗེས་སུ་ཕྱོགས་པའི་ལྷག་མ་ནི། དགེ་འདུན་དབྱེན་བྱེད་པ་དེའི་གྲོགས་བྱེད་པའི་དགེ་སློང་ལ་གོང་བཞིན་བཟློག་པ་ལྔས་བཟློག་ཀྱང་མི་གཏོང་བ། ཁྱིམ་སུན་འབྱིན་པའི་ལྷག་མ་ནི། དགེ་སློང་གིས་ཁྱིམ་པ་སུན་འབྱིན་པར་བྱེད་པ་དགེ་འདུན་གྱིས་བསྐྲད་པ་ན་དགེ་འདུན་ལ་སྐུར་བ་འདེབས་པ་དེ་ལ་བཟློག་པ་ལྔས་བཟློག་ཀྱང་མི་གཏོང་བ་དང་། བཀའ་བློ་མི་བདེ་བའི་ལྷག་མ་ནི། དགེ་སློང་ལ་ལྟུང་བ་གླེང་ན་དགེ་སློང་གཞན་གྱིས་བདག་ཉིད་ཀྱི་བསླབ་པའི་གཞི་འགའ་ལའང་བདག་ལ་གླེང་བ་འགོག་པ་དེ་ལ་བཟློག་པ་ལྔས་བཟློག་ཀྱང་མི་གཏོང་བའོ། །

གསུམ་པ། ལྟུང་བྱེད་ཀྱི་སྡེ།

སྤང་ལྟུང་།

གསུམ་པ་ལྟུང་བྱེད་ཀྱི་སྡེ་ལ། སྤང་ལྟུང་དང་། ལྟུང་བྱེད་འབའ་ཞིག་པ་གཉིས་ཀྱི་དང་པོ་སྤང་ལྟུང་ལ་བཅུ་ཚན་གསུམ་ལས། བཅུ་ཚན་དང་པོ་ནི། བར་སྡོམ་ལས། གོས་ཞག་བཅུ་འཆང་བའི་སྤང་ལྟུང་ནི། དགེ་སློང་གིས་རང་དབང་བའི་གོས་བྱིན་གྱིས་མ་བརླབས་པར་རང་སྟོབས་སམ། ཤན་སྟོབས་ཀྱིས་ཞག་བཅུ་འདས་པར་འཆང་བ། ཆོས་གོས་དང་། འབྲལ་བའི་སྤང་ལྟུང་ནི། དགེ་སློང་གིས་རང་གི་འཚོ་བའི་ཡོ་བྱད་དུ་བྱིན་གྱིས་བརླབས་པའི་ཆོས་གོས་གསུམ་པོ་གང་རུང་དང་མཚམས་ཐ་དད་དུ་འབྲལ་ནས་སྐྱ་རེངས་ཤར་བ། ཟླ་འཇོག་གི་སྤང་ལྟུང་ནི། དགེ་སློང་གིས་ཁ་སྐོང་བའི་གོས་ལ་རེ་བ་དང་བཅས་ཏེ་ཁ་གསོགས་ཀྱི་གོས་ཁྲུ་གང་ནས་འཁོར་གསུམ་ཁེབས་པའི་ཚད་དུ་མ་ཆོག་པའི་བར་བྱིན་གྱིས་མ་བརླབས་པར་བཅངས་པ་རང་སྟོབས་སམ། ཤན་སྟོབས་ཀྱིས་ཞག་སུམ་ཅུ་འདས་པ་དང་། །འཁྲུར་འཇུག་གི་སྤང་ལྟུང་ནི། ཆོས་བདུན་དང་ལྡན་པའི་དགེ་སློང་མ་ལ་དགེ་སློང་རང་གི་འཚོ་བའི་ཡོ་བྱད་དུ་བྱིན་གྱིས་བརླབས་པའི་ཆོས་གོས་རྣམས་དང་། གདིང་བ་བཅས་པ་གང་ཡང་རུང་བ་འཁྲུ་བ་སོགས་བྱེད་དུ་བཅུག་སྟེ་བྱ་བ་རྫོགས་པ་དང་། དགེ་སློང་མ་ལ་གོས་ལེན་པའི་སྤང་ལྟུང་ནི། དགེ་སློང་གིས་དགེ་སློང་མ་ཆོས་བརྒྱད་ལྡན་ལ་རུང་བ་ཚད་ལྡན་གྱི་གོས་བླངས་ཏེ་ཐོབ་པ་དང་། །ཁྱིམ་པ་ལ་གོས་སློང་བའི་སྤང་ལྟུང་ནི། དགེ་སློང་གིས་རང་ཉིད་ལ་ཆོས་གོས་ཚང་བཞིན་དུ་ཁྱིམ་པ་ཆོས་དྲུག་དང་ལྡན་པ་ལ་ཆོས་གོས་བསླངས་ནས་ཐོབ་པ་དང་། སྟོད་གཡོགས་སྨད་གཡོགས་བཅས། །ཞེས་སློང་བ་རིགས་པའི་སྤང་ལྟུང་ནི། དགེ་སློང་རང་ཉིད་ལ་ཆོས་གོས་གསུམ་མ་ཚང་བས་ཁྱིམ་པ་ཆོས་དྲུག་ལྡན་ལ་གོས་བསླངས་ཏེ་གོས་ཟུང་གཅིག་ལས་ལྷག་པ་ཐོབ་པ། འདི་ལ་ཞིབ་ཏུ་ཕྱེ་ན། ལྷག་པ་སློང་བའི་སྤང་ལྟུང་གསུམ་དང་། ལྷག་པ་མི་བྱིན་པའི་སྤང་ལྟུང་གཉིས་ཏེ་ལྔ་ཡོད། རིན་ཐང་ཞེས་སྦགས་པ་སློང་བའི་སྤང་ལྟུང་ནི། ཆོས་བརྒྱད་ལྡན་གྱི་ཁྱིམ་པས་དགེ་སློང་ལ་གོས་བྱིན་པར་བསམ་པས་སྦགས་པ་ལ་དགེ་སློང་གིས་དེ་ལས་ལྷག་པ་བསླངས་ཏེ་ཐོབ་པ། སོ་སོ་ནས་སྦགས་པ་སློང་བའི་སྤང་ལྟུང་ནི། ཆོས་བརྒྱད་ལྡན་གྱི་ཁྱིམ་པ་ཕོ་མོ་སོ་སོ་ནས་དགེ་སློང་ལ་གོས་བྱིན་པར་བསམ་པས་སྦགས་པ་ལ་དགེ་སློང་གིས་དེ་ལས་ལྷག་པར་བསླངས་ཏེ་ཐོབ་པ། བསྐུར་བ་སྟེ་སྤང་ལྟུང་ནི། སྦྱིན་བདག་ཁྱིམ་པས་ཕོ་ཉ་བ་ཁྱིམ་པ་ལ་དགེ་སློང་གི་གོས་སམ་གོས་ཀྱི་རིན་བསྐུར་བ་ཞལ་ཏ་བ་ཁྱིམ་པ་ལ་སྤྲད་པའི་དངོས་པོ་དེ། དགེ་སློང་གིས་བསྐུལ་བསྡད་དྲུག་ལས་ལྷག་པ་སོགས་ཀྱི་སྒོ་ནས་བསླངས་ཏེ་ཐོབ་པའོ། །

བཅུ་ཚན་གཉིས་པ་ནི། བར་སྡོམ་ལས། སྲིན་བལ་གྱི་སྟན་བྱེད་པའི་སྤང་ལྟུང་ནི། དགེ་སློང་གིས་རང་ཉིད་ལ་དབང་བའི་སྲིན་བལ་གྱི་སྟན་བྱས་སམ། བྱེད་དུ་བཅུག་སྟེ་བཀྲམས་པ་རྫོགས་པ། བལ་ནག་འབའ་ཞིག་གི་སྟན་བྱེད་པའི་སྤང་ལྟུང་ནི། དགེ་སློང་གིས་བལ་ནག་འབའ་ཞིག་གི་སྟན་བྱས་སམ། བྱེད་དུ་བཅུག་སྟེ་བཀྲམ་པ་རྫོགས་པ། ཆ་གཉིས་བསྲེས་པའི་སྤང་ལྟུང་ནི། དགེ་སློང་གིས་བལ་དཀར་ནག་བསྲེས་ཀྱང་ནག་པོ་དཀར་པོ་ལས་ཕྱེད་ཀྱིས་ལྷག་པའི་སྟན་བྱས་སམ། བྱེད་དུ་བཅུག་སྟེ་བཀྲམ་པ་རྫོགས་པ་དང་། །ལོ་དྲུག་སྟན་གྱི་སྤང་ལྟུང་ནི། དགེ་སློང་གིས་སྟན་སྔ་མ་བྱས་ནས་ལོ་དྲུག་མ་ལོན་ཞིང་གནང་བའང་མ་ཐོབ་པར་གླིངས་པའི་སྟན་རང་ངམ། བསྐོས་པས་བྱས་ཏེ་བཀྲམ་པ་རྫོགས་པ་དང་། མཐོ་གང་གིས་མ་གླན་པའི་སྤང་ལྟུང་ནི། དགེ་སློང་གིས་གདིང་བ་རྙིང་པ་ལས་བདེ་བར་གཤེགས་པའི་མཐོ་གང་གིས་མ་གླན་པའི་གདིང་བ་གསར་པ་ལ་ལོངས་སྤྱོད་པ། བལ་ཐོགས་པའི་སྤང་ལྟུང་ནི། དགེ་སློང་གིས་ལམ་དུ་བསྙེན་པར་མ་རྫོགས་པའི་ཁུར་གྲོགས་མེད་ན་དཔག་ཚད་གསུམ་དང་། རྒྱང་གྲགས་འདས་པར་བལ་སོགས་ཀྱི་ཁུར་འཁྱེར་བ་དང་། ཁུར་གྲོགས་ཡོད་བཞིན་དུ་དགེ་སློང་རང་གིས་ཁུར་ཚེ་རྒྱང་གྲགས་འདས་པར་འཁྱེར་བ་དང་ནི། །འཁྲུ་བ་སྟེ་བལ་རྨེལ་འཇུག་གི་སྤང་ལྟུང་ནི། དགེ་སློང་གིས་དགེ་སློང་མ་ཉེ་དུ་མ་ཡིན་པ་ལ་བལ་རྨེལ་དུ་འཇུག་པ་སོགས་བྱས་པ་དང་ནི། གསེར་དངུལ་ལེན་པའི་སྤང་ལྟུང་ནི། དགེ་སློང་གིས་རང་དབང་བའི་རིན་པོ་ཆེ་རུང་བ་མ་བྱས་པར་རང་ངམ་བསྐོས་པས་རེག་སྟེ་བདག་གིར་བྱས་པ། མངོན་མཚན་ཅན་གྱི་སྤྱོད་པའི་སྤང་ལྟུང་ནི། དགེ་སློང་གིས་རང་དབང་བའི་བསྐྱེད་ཀྱི་གཞི་གསེར་དངུལ་སོགས་ཀྱི་དངོས་པོ་ཁྱིམ་པ་ལ་བསྐྱེད་དུ་བཏང་སྟེ་ཁེ་ཐོབ་ཅིང་ཐོབ་བློ་སྐྱེ་བ་དང་དགེ་སློང་གིས་རང་གི་དངོས་རྫས་ཁྱིམ་པ་དང་ཉོ་ཚོང་བྱས་ཏེ་ཁེ་ཐོབ་ཅིང་ཐོབ་བློ་སྐྱེས་པ་ནི། ཉོ་ཚོང་བྱེད་པའི་སྤང་ལྟུང་ངོ་། །

བཅུ་ཚན་གསུམ་པ་ནི། བར་སྡོམ་ལས། དགེ་སློང་རང་གི་ལྷུང་བཟེད་བྱིན་གྱིས་མ་བརླབས་པར་རང་ངམ་ཤན་སྟོབས་ཀྱིས་ཞག་བཅུ་འདས་པ་དང་། དགེ་སློང་རང་གིས་རང་ལ་ལྷུང་བཟེད་ཡོད་བཞིན་དུ་ཁྱིམ་པ་ཆོས་དྲུག་དང་ལྡན་པ་ལ་ལྷུང་བཟེད་བསླངས་ཏེ་ཐོབ་པ་གཉིས་ནི་རིམ་པ་བཞིན་དུ། ལྷུང་བཟེད་འཆང་བ་དང་། དེ་འཚོལ་བའི་སྤང་ལྟུང་གཉིས་དང་། ཐ་ག་པ་ལ་གོས་འཐག་ཏུ་འཇུག་པ་དང་། འཐག་པ་བསྐྱེད་པའི་སྤང་ལྟུང་གཉིས་ནི་རིམ་པ་བཞིན། དགེ་སློང་གིས་ཐ་ག་པ་ཉེ་དུ་མ་ཡིན་པ་ལ་རང་ངམ་བསྐོས་པས་གླ་རྔན་མེད་པར་གོས་འཐག་ཏུ་བཅུག་སྟེ་ཁྲུ་གང་ཡན་བཏགས་ཟིན་ཞིང་གླ་རྔན་མི་སྟེར་བ་ཐག་བཅད་པ་དང་། དགེ་སློང་གིས་རང་ལ་བསྔོས་པའི་གོས་སྦྱིན་བདག་གིས་འཐག་ཏུ་འཇུག་པ་དེ་རང་ངམ་བསྐོས་པས་ཞེང་དཀྱུས་ཆེར་བསྐྱེད་པ། འཐག་བཟང་དུ་བསྐྱེད་དུ་བཅུག་སྟེ་ཐོབ་པ་གཉིས་སོ། །བྱིན་འཕྲོགས་ཀྱི་སྤང་ལྟུང་ནི། རང་གི་གོས་དང་ལྷུང་བཟེད་སོགས་དགེ་སློང་གཞན་ལ་བྱིན་པ་དེ་ཉིད་ཡིད་གཅུགས་དང་བརྐུ་སེམས་མེད་པར་རང་ངམ་བསྐོས་པས་འཕྲོགས་ཏེ་ཐོབ་བློ་སྐྱེས་པ། སྟོན་ཟླ་ཐ་ཆུང་སྟེ་བརྟད་བྱུང་གི་སྤང་ལྟུང་ལ། དབྱར་རྙེད་བདག་གིར་བྱ་བ་སྔས་པ་དང་། བགོ་སྔས། བཞག་འཕྱིས་བཅས་ཀྱི་སྤང་ལྟུང་གསུམ་ཡོད་པ་རིམ་བཞིན་དགེ་སློང་གིས་དབྱར་གྱི་རྒྱུ་ལས་བྱུང་བ་ཟས་ལས་གཞན་པའི་རྙེད་པ་དབྱར་གྱི་ནང་དུ་སྦྱིན་བདག་ལས་ལེན་ཞིང་དགེ་འདུན་སྤྱི་ཚོམས་སུ་བདག་གིར་བྱས་པ་དང་། དེ་འདྲའི་རྙེད་པ་དེ་དབྱར་ནང་སོ་སོར་བགོས་པ། དགེ་སློང་གིས་དབྱར་གྱི་རྒྱུ་ལས་བྱུང་བའི་རྙེད་པ་རང་དབང་བ་དེ་གོས་སྦེད་པ་པོ་མ་བསྐོས་པར་གོས་འགྱེད་པའི་དུས་སུ་མ་བགོས་པར་བཞག་སྟེ་མཚན་མཐའ་འདས་པ་གསུམ་དང་། །དགོན་པ་པའི་འབྲལ་སྤང་ནི། དགེ་སློང་དགོན་པ་པས་འཇིགས་པའི་དབང་གིས་ཆོས་གོས་གསུམ་པོ་གང་རུང་གྲོང་དུ་བཞག་སྟེ་ཆོས་ལྡན་གྱི་ཆེད་དུ་དགོན་པ་དང་། ཆོས་གོས་དེའི་གནས་ཉེ་འཁོར་དང་བཅས་པ་ལས་ཕྱི་རོལ་ཏུ་གནས་ཏེ་བར་ཆད་ཀྱི་དབང་མ་གཏོགས་པ་ཞག་བདུན་པའི་སྐྱ་རེངས་ཤར་བ་དང་། དབྱར་གྱི་རས་ཆེན་གྱི་སྤང་ལྟུང་ལ། བཙལ་སྔས་དང་། བཞག་འཕྱིས་ཀྱི་སྤང་ལྟུང་གཉིས་ཡོད་པ་རིམ་བཞིན། དགེ་སློང་གིས་དབྱར་ཁས་བླངས་པའི་ཟླ་བ་གཅིག་གི་སྔ་རོལ་དུ་རས་ཆེན་བཙལ་ཏེ་ཐོབ་པ་དང་། དབྱར་ཟླ་གསུམ་པའི་དགག་དབྱེའི་དུས་ལས་ཟླ་ཕྱེད་འདས་པར་དབྱར་གྱི་རས་ཆེན་འཆང་བ་གཉིས་རིམ་བཞིན་དང་། །བསྔོས་བསྒྱུར་གྱི་སྤང་ལྟུང་ནི། སྦྱིན་བདག་གིས་དགེ་སློང་གཞན་ལ་བསྔོས་པའི་གོས་སམ་ལྷུང་བཟེད་དགེ་སློང་རང་ཉིད་ལ་བསྒྱུར་ཏེ་ཐོབ་པ་དང་ནི་གསོག་འཇོག་གི་སྤང་ལྟུང་ནི། དགེ་སློང་གིས་སྨན་གྱི་རིགས་བཞི་པོ་གང་རུང་བྱིན་ལེན་བྱས་པ་མ་ཞིག་བཞིན་དུ་སྤྱི་དུས་དང་། རང་དུས་གང་རུང་ལས་འདས་པ་སྟེ་འདི་དག་ནི་སྤང་ལྟུང་སུམ་ཅུ་པོ་དག་གོ །

ལྟུང་བྱེད་འབའ་ཞིག་པ།

གཉིས་པ་ལྟུང་བྱེད་འབའ་ཞིག་པ་ལ་བཅུ་ཚན་དགུ་ལས། བཅུ་ཚན་དང་པོ་ནི། བར་སྡོམ་ལས། རྫུན་སྨྲ་བའི་ལྟུང་བྱེད་ནི། དགེ་སློང་གིས་ཐ་སྙད་ལྔ་ལྡན་གྱི་མིར་རྫུན་བཞི་ལས་གཞན་པའི་ཤེས་བཞིན་གྱི་རྫུན་སྨྲས་པ་ཡུལ་དེས་དོན་གོ་བ། སྐྱོན་སྨྲའི་ལྟུང་བྱེད་ནི། དགེ་སློང་གིས་དགེ་སློང་གཞན་ལ་ཡུལ་དུས་དེ་ན་སྐྱོན་དུ་གྲགས་པ་གང་ཡང་རུང་བ་སྨྲས་པ་ཡུལ་དེས་དོན་གོ་བ། དགེ་སློང་ལ་ཕྲ་མ་བྱེད་པའི་ལྟུང་བྱེད་ནི། དགེ་སློང་གིས་དགེ་སློང་གཞན་གཉིས་ཡན་ཆད་དབྱེ་བའི་བསམ་པས་ཕྲ་མའི་ཚིག་སྨྲས་པ་དོན་གོ་བ་དང་། །སྐྱོ་སྔོགས་བྱེད་པའི་ལྟུང་བྱེད་ནི། དགེ་སློང་གིས་དགེ་སློང་གཉིས་ཡན་གྱི་རྩོད་པ་དགེ་འདུན་གྱིས་ལེགས་པར་ཞི་བར་བྱས་ཟིན་པ་ལ་ངག་གིས་སྐྱོ་སྔོགས་བྱས་ཏེ་དོན་གོ་བ་དང་། ཁྱིམ་པ་མོ་ལ་ཆོས་སྟོན་པའི་ལྟུང་བྱེད་ནི། དགེ་སློང་གིས་ཁྲིམས་གྲོགས་སྐྱེས་པ་མེད་པར་ཁྱིམ་པ་མོ་ལ་ཆོས་ཚིག་ལྔའམ་དྲུག་ལས་ལྷག་པ་བསྟན་ཏེ་དོན་གོ་བ་དང་། །འདོན་པའི་ལྟུང་བྱེད་ནི། དགེ་སློང་གིས་བསྙེན་པར་མ་རྫོགས་པའམ་བསླབ་པ་བྱིན་པ་དང་དུས་མཉམ་དུའམ་མཇུག་ཏུ་སྟོན་བྱེད་དུ་གྱུར་པའི་ཚིག་བཞིར་ལོངས་པའམ་ཡི་གེ་འདོན་པ་དང་། གནས་ངན་ལེན་བརྗོད་པའི་ལྟུང་བྱེད་ནི། དགེ་སློང་གིས་ཡུལ་བསྙེན་པར་མ་རྫོགས་པ་ལ་དགེ་སློང་གཞན་གྱི་ཕམ་ལྷག་གང་རུང་གི་ལྟུང་བ་བརྗོད་པ་དེས་དོན་གོ་བ་དང་། མི་ཆོས་བླ་མ་བདེན་སྨྲའི་ལྟུང་བྱེད་ནི། དགེ་སློང་རང་གིས་མིའི་ཆོས་བླ་མ་ཐོབ་པ་དེ་ཡུལ་བསྙེན་པར་མ་རྫོགས་པ་ལ་བདེན་པར་སྨྲས་པ་དེས་དོན་གོ་བ། བཤེས་ངོར་བྱེད་(བྱས་)སོ་ཞེས་སྐུར་བ་འདེབས་པའི་ལྟུང་བྱེད་ནི། དགེ་སློང་གིས་དགེ་འདུན་གྱི་རྙེད་པ་ཟས་ལས་གཞན་པ་གང་ཟག་ལ་ལོག་པར་བསྔོས་སོ་ཞེས་སྐུར་བ་བཏབ་སྟེ་དོན་གོ་བ་དང་། ཁྱད་དུ་གསོད་པའི་ལྟུང་བྱེད་ནི། དགེ་སློང་གིས་འདུལ་བའི་ཚིག་ཁྱད་དུ་གསོད་པའི་ངག་དགེ་སློང་གཞན་ལ་སྨྲས་པ་ཡུལ་དེས་དོན་གོ་བའོ། །

བཅུ་ཚན་གཉིས་པ་ནི། བར་སྡོམ་ལས། ས་བོན་སྐྱེ་འཇིག་གི་ལྟུང་བྱེད་ནི། དགེ་སློང་གིས་ས་བོན་ནམ་སྐྱེ་བ་རུང་བ་མ་བྱས་པར་ཉམས་འདུན་གྱིས་རང་ངམ་བསྐོས་པས་ཉམས་པར་བྱས་པ། འཕྱ་བའི་ལྟུང་བྱེད་ནི། དགེ་འདུན་གྱི་ཞལ་ཏ་བྱེད་པའི་དགེ་སློང་ལ་དམན་པའི་གྲངས་སུ་བགྲངས་པའི་དགེ་སློང་གིས་ཐོས་པར་འཕྱ་བའམ་གཞོགས་འཕྱས་བྱས་ཏེ་དོན་གོ་བ། བསྒོ་བ་རྣ་ལ་གཟོན་པའི་ལྟུང་བྱེད་ནི། དགེ་སློང་གིས་རང་ལ་ཆོས་དང་ལྡན་པར་བསྒོ་བ་ལ་ལན་ལོག་པར་སྨྲ་བའམ་དྲིས་པ་ལ་ལན་ལོག་པར་སྨྲས་ཏེ་དོན་གོ་བ་དང་། །ཁྲི་ཞེས་གནས་མལ་མ་བསྡུས་པར་འགྲོ་བའི་ལྟུང་བྱེད་ནི། དགེ་སློང་གིས་དགེ་འདུན་གྱི་གནས་མལ་མ་བསྡུས་པར་ཕན་ཕུན་དུ་འགྱུར་བའི་ཉེན་ཅན་གྱི་ཕྱོགས་སུ་བཞག་སྟེ་ཕན་ཕུན་དུ་གྱུར་པའམ། འདོམ་ཞེ་དགུ་འདས་པ་དང་། གདིང་བ་མ་བསྡུས་པར་འགྲོ་བའི་ལྟུང་བྱེད་ནི། དགེ་སློང་གིས་དགེ་འདུན་དབང་བའི་གནས་སུ་རྩྭའམ་ལོ་མའི་གདིང་བ་རང་ངམ་བསྐོས་པས་བཏིང་བ་མ་བསྡུས་པར་ཕན་ཕུན་དུ་འགྱུར་བའི་ཉེན་ཅན་གྱི་ཕྱོགས་སུ་བཞག་སྟེ་ཕན་ཕུན་དུ་གྱུར་པའམ། འདོམ་ཞེ་དགུ་འདས་པ་དང་། སྐྲོད་པའི་ལྟུང་བྱེད་ནི། དགེ་སློང་གིས་དགེ་འདུན་དབང་བའི་གནས་ནས་ཕན་པའི་རྐྱེན་དང་མི་ལྡན་པར་དགེ་སློང་གཞན་རང་ངམ་བསྐོས་པས་བསྐྲད་དེ་ཉེ་འཁོར་འདས་པ་དང་། །ཕྱིས་གནོན་བྱེད་པའི་ལྟུང་བྱེད་ནི། དགེ་སློང་གིས་དགེ་འདུན་དབང་བའི་གནས་སུ་སྔར་བཞུགས་པའི་དགེ་སློང་ལ་མཐོ་འཚམས་པའི་བསམ་པས་ཕྱིས་གནོན་བྱེད་པ། རྩ་བ་འབྱུང་བ་ལ་འདུག་པའི་ལྟུང་བྱེད་ནི། དགེ་སློང་གིས་དགེ་འདུན་དབང་བའི་གནས་མཚན་ཉིད་དང་ལྡན་པའི་སྟེང་གི་ཐོག་རྩ་བ་འབྱུང་བའི་གནས་སྐབས་དང་བཅས་པར་མནན་པར་འོས་པའི་རྩ་བ་ཕུར་བུ་ལྟ་བུའི་སྟེང་དུ་འདུག་པའམ་ཉལ་བ། དུད་འགྲོ་འདེབས་པའི་ལྟུང་བྱེད་ནི། དགེ་སློང་གིས་གཞན་ཁོ་ནའི་དོན་ནམ། རང་གཞན་ཐུན་མོང་གི་དོན་དུ་ཆུ་དང་ས་ཤིང་སོགས་སྲོག་ཆགས་དང་བཅས་པ་ལ་སྲོག་ལ་མ་ལྟོས་པའི་བསམ་པས་རང་ངམ་བསྐོས་པས་ལོངས་སྤྱད་དེ་དུད་འགྲོ་ཤི་བ་དང་། །རིམ་པ་གཉིས་སུ་བརྩེགས་པ་ཞེས་ཕ་གུ་རིམ་པ་གསུམ་ལས་ལྷག་པ་བརྩིགས་པའི་ལྟུང་བྱེད་ནི། དགེ་སློང་གིས་གཙུག་ལག་ཁང་བརྩིགས་པ་ན་རང་ངམ་བསྐོས་པས་ཉིན་ཞག་གཅིག་ལ་ཕ་གུ་རིམ་པ་གསུམ་ལས་ལྷག་པ་བརྩིགས་པའོ། །

བཅུ་ཚན་གསུམ་པ་ནི། བར་སྡོམ་ལས། མ་བསྐོས་པར་ཆོས་སྟོན་པའི་ལྟུང་བྱེད་ནི། དགེ་སློང་གང་དགེ་སློང་མའི་སྟོན་པར་ཚུལ་བཞིན་དུ་མ་བསྐོས་པར་དགེ་སློང་མ་ལ་ཆོས་བསྟན་ཏེ་དོན་གོ་བ། ཉི་མ་ནུབ་ཀྱི་བར་ཆོས་སྟོན་པའི་ལྟུང་བྱེད་ནི། དགེ་སློང་གིས་ཉི་མ་ནུབ་ཀྱི་བར་དུ་དགེ་སློང་མ་ལ་ཆོས་བསྟན་ཏེ་དོན་གོ་(བ་)པ་དང་། །ཟས་ཅུང་ཟད་ཙམ་གྱི་ཕྱིར་ཆོས་བསྟན་ཏོ་ཞེས་སྐུར་བ་འདེབས་པའི་ལྟུང་བྱེད་ནི། དགེ་སློང་གིས་དགེ་སློང་གཞན་དགེ་སློང་མ་ལ་ཟས་ལ་སོགས་པའི་ཆེད་དུ་ཆོས་སྟོན་པ་མ་ཡིན་པ་ལ་ཟས་ལ་སོགས་པའི་ཆེད་དུ་ཆོས་བསྟན་ཏོ་ཞེས་སྐུར་བ་བཏབ་པ་དོན་གོ་བ་དང་། ཆོས་གོས་བྱེད་པའི་ལྟུང་བྱེད་དང་། ཆོས་གོས་བྱིན་པའི་ལྟུང་བྱེད་གཉིས་ནི། དགེ་སློང་གིས་དགེ་སློང་མ་ཉེ་དུ་མ་ཡིན་པའི་གོས་བཟོ་བྱས་ཏེ་ཟིན་པ་དང་། དགེ་སློང་གིས་དགེ་སློང་མ་ཉེ་དུ་མ་ཡིན་པ་ལ་རང་དབང་བའི་གོས་ངག་གི་རིག་བྱེད་ཀྱིས་བྱིན་ནས་ཡུལ་དེས་ཐོབ་བློ་སྐྱེས་པ་གཉིས་དག་དང་གོ་རིམ་བཞིན་ནོ། །དོན་མཐུན་ཞེས་དགེ་སློང་མ་དང་ལྷན་ཅིག་ལམ་འགྲོའི་ལྟུང་བྱེད་ནི། དགེ་སློང་གིས་དགེ་སློང་མ་དང་ལྷན་ཅིག་ཏུ་སའི་ལམ་དུ་རྒྱང་གྲགས་འདས་པར་ཕྱིན་པ། དགེ་སློང་མ་དང་ལྷན་ཅིག་གྲུར་འཇུག་པའི་ལྟུང་བྱེད་ནི། དགེ་སློང་གིས་དགེ་སློང་མ་དང་ལྷན་ཅིག་ཏུ་ཆུའི་ལམ་གྲུ་གདལ་གཅིག་པ་ཡན་ཆད་དུ་རྒྱུན་ཕྱོགས་སམ། རྒྱུན་ལས་བཟློག་ཕྱོགས་སུ་འགྲོ་ཞིང་རྒྱང་གྲགས་འདས་པ་དང་། དབེན་པ་ན་འདུག་འགྲེང་གི་ལྟུང་བྱེད་གཉིས་ནི་རིམ་པ་བཞིན། དགེ་སློང་གིས་ཁྲིམས་གྲོགས་མེད་པར་བུད་མེད་དང་ལྷན་ཅིག་དབེན་པ་སྐྱབས་ཡོད་པ་ན་གཉིས་ཀ་འདུག་པ་དང་། ཁྲིམས་གྲོགས་མེད་པར་དགེ་སློང་མ་དང་ལྷན་ཅིག་དབེན་པ་སྐྱབས་ཡོད་པ་ན་གཉིས་ཀ་འགྲེང་བ་གཉིས་སོ། །དགེ་སློང་མ་ཡིས་སྦྱོར་དུ་བཅུག་པ་ཟ་བའི་ལྟུང་བྱེད་ནི། དགེ་སློང་བདག་ཉིད་ཀྱི་ཡང་དག་པ་མ་ཡིན་པའི་ཆོས་ཀྱི་ཡོན་ཏན་དགེ་སློང་མས་ཁྱིམ་པ་ལ་བརྗོད་པའི་སྒོ་ནས་སྦྱོར་དུ་བཅུག་པའི་ཟས་དགེ་སློང་གིས་ཟོས་པའོ། །

བཅུ་ཚན་བཞི་པ་ནི། བར་སྡོམ་ལས། ཡང་ཡང་ཟ་བའི་ལྟུང་བྱེད་ནི། དགེ་སློང་གིས་ཉིན་གཅིག་ལ་ཁྱིམ་པས་མགྲོན་དུ་བོས་པ་ལན་གཉིས་ཡན་ཆད་བྱུང་ཚེ། ཕྱི་མ་ལ་གོས་སམ་གོས་ཀྱི་རྙེད་པ་མིན་པའི་ཟས་ཕྱི་མ་ཟོས་པ་དང་ནི་འདུག་གནས་སུ་ཟ་བའི་ལྟུང་བྱེད་ནི། དགེ་སློང་གིས་མུ་སྟེགས་ཅན་གྱི་འདུག་གནས་སྦྱིན་བདག་ཁྱིམ་པས་བྱས་ཤིང་། མཆོད་གནས་མུ་སྟེགས་ཡོད་པའི་གནས་དེར་ཞག་གཅིག་གནས་ཏེ་ཟས་གཉིས་པ་ཟོས་པ། ཕྱེ་ཞེས་ལྷུང་བཟེད་དོ་གསུམ་ལས་ལྷག་པ་ལེན་པའི་ལྟུང་བྱེད་ནི། དགེ་སློང་གིས་ཁྱིམ་པས་བསོད་སྙོམས་བསྟབས་ཤིང་ཅི་བདེར་མ་བྱས་པར་ཚད་ཡོངས་སུ་མ་དཔགས་པ་ལས་དུས་སུ་རུང་བ་ལྷུང་བཟེད་དོ་གསུམ་ལས་ལྷག་པ་བླངས་ཏེ་གནས་གཞན་དུ་ཁྱེར་ནས་ཟོས་པ་དང་། བཅའ་ཞེས་སྤངས་པ་ཟ་བའི་ལྟུང་བྱེད་ནི། དགེ་སློང་གིས་ཟས་སྤངས་པ་རྫོགས་པས་དུས་སུ་རུང་བའི་བཟའ་བའམ་བཅའ་བ་ལྷག་པོར་མ་བྱས་པར་ཟོས་པ་དང་། སྤངས་སྟོབ་པའི་ལྟུང་བྱེད་ནི། དགེ་སློང་གིས་ཟས་སྤངས་པའི་དགེ་སློང་གཞན་ལ་དུས་རུང་གི་བཟའ་བཅའ་ངག་གི་རིག་བྱེད་ཀྱིས་བསྟབས་ཏེ་དོན་གོ་བ་དང་། །འདུས་ཤིང་ཟ་བའི་ལྟུང་བྱེད་ནི། དགེ་སློང་གིས་རང་བཞིན་མཚམས་གཅིག་གི་ནང་དུ་དགེ་འདུན་རྣམས་ཟས་ཟ་བའི་གནས་ཚང་མང་ལྟ་བུ་ལས་ལོགས་གཅིག་ཏུ་ན་བ་སོགས་ཀྱི་རྐྱེན་མེད་པར་དགེ་སློང་བཞིར་ལོངས་འདུས་ཤིང་ཟོས་པ་དང་། དུས་མིན་པར་ཟ་བའི་ལྟུང་བྱེད་ནི། དགེ་སློང་གིས་རང་གནས་པའི་གླིང་གི་ཉིན་ཕྱེད་ཡོལ་ནས་སྐྱ་རེངས་མ་ཤར་བར་དེར་དུས་རུང་གི་ཟས་ཟོས་པ། གསོག་འཇོག་ཏུ་བཞག་པ་ཟ་བའི་ལྟུང་བྱེད་ནི། དགེ་སློང་གིས་སྨན་བཞི་པོ་གང་རུང་རང་ངམ་རང་དང་ཆོ་ག་གཅིག་པས་གསོག་འཇོག་ཏུ་བཞག་པ་ཁམ་གཅིག་ཡན་ཟོས་པ་དང་། །སྐབས་འདིར་ཆ་ལ་བརྟེན་པའི་ཉེས་བྱས་ཞེས། ལག་ཉ་བླངས་པ་དང་། མཚམས་བཙོས། ཞག་ལོན། རྗེན་བཙོས་བཅས་ཀྱི་ཉེས་བྱས་བཞི་དང་། ཟས་དེ་བཞི་ཟོས་པའི་ཉེས་བྱས་བཞི་སྟེ་བརྒྱད་ཡོད། བྱིན་ལེན་མ་བྱས་པར་ཟ་བའི་ལྟུང་བྱེད་ནི། དགེ་སློང་གིས་བྱིན་ལེན་བྱ་དགོས་པའི་ཟས་ལ་རང་ངམ་རང་དང་ཆོ་ག་གཅིག་པས་བྱིན་ལེན་མ་བྱས་པར་ཁམ་གཅིག་ཡན་ཁ་ནས་མིད་པ་དང་། བསོད་པ་སློང་བའི་ལྟུང་བྱེད་ནི། དགེ་སློང་གིས་ཉེ་དུ་མ་ཡིན་པའི་ཁྱིམ་པ་ལ་ཡུལ་དུས་དེ་ན་ཟས་བསོད་པར་གྲགས་པ་ངག་གི་རིག་བྱེད་ཀྱིས་བླངས་ཏེ་ཟོས་པ་ཉིད་དོ། །

བཅུ་ཚན་ལྔ་པ་ནི། བར་སྡོམ་ལས། སྲོག་ཆགས་དང་བཅས་པའི་ཆུ་ལ་སྤྱོད་པའི་ལྟུང་བྱེད་ནི། དགེ་སློང་གིས་རང་ཁོ་ནའི་དོན་དུ་ཆུ་དང་ས་ཤིང་ལ་སོགས་ལ་སྲོག་ཆགས་ཡོད་མེད་མ་བརྟག་པར་ལྟོས་མེད་ཀྱི་བསམ་པས་ལོངས་སྤྱད་པའི་ཞར་ལ་སྲོག་ཆགས་ཤི་བ་དང་། ཉལ་པོ་བྱེད་པར་བཤོམས་པའི་སར་འདུག་པའི་ལྟུང་བྱེད་ནི། དགེ་སློང་གིས་ཁྱིམ་པ་ཕོ་མོ་ཉལ་པོ་བྱེད་པར་ཞུགས་པའམ། དེའི་སྟ་གོན་ལ་གནས་པར་དེ་དང་སྐྱབས་མེད་པ་ན་མངོན་སུམ་འདོམ་གང་གི་ནང་དུ་འདུག་པ་རྫོགས་པའམ་ཕོ་མོས་གོ་བ། ཁྱིམ་པ་ཕོ་མོ་ཉལ་པོ་བྱེད་པར་བཤོམས་པའི་སར་འགྲེང་བའི་ལྟུང་བྱེད་ནི། དགེ་སློང་གིས་ཁྱིམ་པ་ཕོ་མོ་ཉལ་པོ་བྱེད་པར་ཞུགས་པའམ། དེའི་སྟ་གོན་ལ་གནས་པར་དེ་དང་སྐྱབས་ཡོད་པ་ན་འདོམ་གང་གི་ནང་དུ་འགྲེང་བ་དང་། གཅེར་བུ་པ་ལ་ཟས་བྱིན་པའི་ལྟུང་བྱེད་ནི། དགེ་སློང་གིས་མུ་སྟེགས་ཀྱི་རབ་བྱུང་ལ་དགོས་པ་ཁྱད་ཅན་མེད་པར་ངག་གི་རིག་བྱེད་ཀྱིས་ཟས་བྱིན་པ་དེས་ཐོབ་པ། དམག་ལ་བལྟ་བའི་ལྟུང་བྱེད་ནི། དགེ་སློང་གིས་རང་རྒྱལ་པོ་ལ་སོགས་པས་བོས་པ་མེད་པར་དམག་མཚན་ཉིད་དང་ལྡན་པ་དངོས་སུ་འཐབ་པའམ། འཐབ་པའི་སྟ་གོན་དུ་གནས་པ་ལ་རང་གང་ན་འདུག་པའི་ཉེ་འཁོར་འདས་ཏེ་བལྟས་པ་དང་ནི། །ཞག་གཉིས་ཞེས་དམག་གི་ནང་ན་གནས་པའི་ལྟུང་བྱེད་ནི། དགེ་སློང་གིས་དམག་མཚན་ཉིད་དང་ལྡན་པའི་ནང་དུ་གནས་ཏེ་དགོས་པ་མེད་པར་ཉིན་མཚན་གཉིས་ཡན་ཆད་འདས་པ། བཤམས་དཀྲུག་འགྲོ་བ་ཞེས་དཔུང་གི་ཡན་ལག་ཉམས་སུ་མྱོང་བའི་ལྟུང་བྱེད་ལ། དམག་ལ་རེག་པ་དང་། བཤམས་པ་དཀྲུག་པ་དང་། དམག་ལ་བལྟ་བའི་ལྟུང་བྱེད་དང་གསུམ་ཡོད་པ་རིམ་པ་བཞིན། རྒྱལ་པོ་སོགས་ཀྱིས་བོས་ཀྱང་རུང་མ་བོས་ཀྱང་རུང་དགེ་སློང་གིས་དམག་ལ་རེག་པ་དང་། གཡུལ་བཤམས་པ་དཀྲུགས་པ། རྒྱལ་པོ་སོགས་ཀྱིས་བོས་པའི་ཚེ་ན་འཕགས་ཤིང་། ཉེ་འཁོར་གྱི་མཐའ་ལས་འདས་ཏེ་དམག་ལ་ལྟ་བའོ། །བརྡེག་པའི་ལྟུང་བྱེད་ནི། དགེ་སློང་གིས་རྙོག་སེམས་ཀྱིས་བརྡེག་པར་འདོད་པས་དགེ་སློང་གཞན་ལ་བརྡེག་སྟེ་ཕོག་པ་དང་། བརྡེག་པར་གཟས་པའི་ལྟུང་བྱེད་ནི། དགེ་སློང་གིས་རྙོག་སེམས་ཀྱིས་དགེ་སློང་གཞན་ལ་བརྡེག་པར་གཟས་པ་དང་། གནས་ངན་ལེན་འཆབ་པའི་ལྟུང་བྱེད་ནི། དགེ་སློང་གིས་མཐོལ་ཡུལ་མཚན་ཉིད་དང་ལྡན་པ་ཡོད་པའི་གནས་སུ་དགེ་སློང་གཞན་གྱི་ཕམ་ལྷག་གང་རུང་བཅབས་ཏེ་མཚན་མོ་འདས་པའོ། །

བཅུ་ཚན་དྲུག་པ་ནི། བར་སྡོམ་ལས། བདེ་དང་ཞེས་ཟས་གཅོད་དུ་འཇུག་པའི་ལྟུང་བྱེད་ནི། དགེ་སློང་གིས་དགེ་སློང་གཞན་ལ་ཁྱིམ་པས་ཟས་འདྲེན་པ་ལ་ཕན་སེམས་མེད་པར་ངག་གི་རིག་བྱེད་ཀྱིས་ཟས་གཅོད་དུ་བཅུག་པ་ཁྱིམ་པས་གོ་བ་དང་། མེ་ལ་རེག་པའི་ལྟུང་བྱེད་ནི། དགེ་སློང་གིས་དུས་དྲན་མ་བྱས་པར་མེ་མཚན་ཉིད་པ་ལ་རེག་གམ་རེག་ཏུ་བཅུག་པ་དང་། འདུན་པ་ཕྱིར་བསྒྱུར་བའི་ལྟུང་བྱེད་ནི། དགེ་སློང་གིས་དགེ་འདུན་མཚན་ཉིད་དང་ལྡན་པའི་ལས་བསྒྲུབ་བྱ་དགེ་སློང་སྒྲུབ་པ་ལ་རང་གིས་འདུན་པ་ཕུལ་ནས། ལས་དེ་བྱས་ཟིན་པའི་དུས་ན་རང་གིས་ཕུལ་བའི་འདུན་པ་ཕྱིར་བསྒྱུར་བའི་ཚིག་སྨྲས་པ་དོན་གོ་བ་དང་། །བསྙེན་པར་མ་རྫོགས་པ་དང་ལྷན་ཅིག་ཉལ་བའི་ལྟུང་བྱེད་ནི། དགེ་སློང་གིས་བསྙེན་པར་མ་རྫོགས་པ་དང་གནས་གཅིག་ཏུ་གཉིས་ཀ་ཉལ་ཏེ་མཚན་མོ་གསུམ་འདས་པ། ཆོས་ཞེས་སྡིག་ལྟ་མི་གཏོང་བའི་ལྟུང་བྱེད་ནི། དགེ་སློང་གིས་ཕྱོགས་འགའ་ལ་སྡིག་ལྟ་སྐྱེས་པ་དེ་བཞམས་བསྒོ་དང་། གསོལ་བཞིའི་ལས་ཏེ་བཟློག་པ་ལྔས་བཟློག་ཀྱང་མི་གཏོང་བ་དང་། སྨྲ་ཞེས་སྤངས་པ་རྗེས་ཕྱོགས་ཀྱི་ལྟུང་བྱེད་ནི། དགེ་སློང་གིས་དགེ་འདུན་གྱིས་གནས་ནས་དབྱུང་བའི་དགེ་སློང་དང་ལྷན་ཅིག་ཏུ་ཆོས་དང་ཟང་ཟིང་གི་ལོངས་སྤྱོད་བྱས་པ། དགེ་ཚུལ་བསྙིལ་བ་སྡུད་པའི་ལྟུང་བྱེད་ནི། དགེ་སློང་གིས་དགེ་འདུན་གྱིས་བསྙིལ་བའི་དགེ་ཚུལ་དང་ལྷན་ཅིག་ཏུ་ཆོས་དང་ཟང་ཟིང་གི་ལོངས་སྤྱོད་བྱས་པ། ཁ་དོག་མ་བསྒྱུར་བ་རས་གོས་གྱོན་པའི་ལྟུང་བྱེད་ནི། དགེ་སློང་གིས་རང་དབང་བའི་གོས་དཀར་པོ་སོགས་ཁ་མ་བསྒྱུར་བ་ལ་ལོངས་སྤྱོད་བྱས་པ་དང་། །རིན་པོ་ཆེ་ཞེས་ལོངས་པ་བཞིར་གཏོགས་ཀྱི་ལྟུང་བྱེད་ནི། དགེ་སློང་གིས་རང་གི་མ་ཡིན་པའི་རིན་པོ་ཆེའམ། རིན་པོ་ཆེར་སྨོས་པ་ལ་རང་གིས་རེག་པའམ། གཞན་རེག་ཏུ་བཅུག་པ་དང་། ཁྲུས་བྱེད་པའི་ལྟུང་བྱེད་ནི། དགེ་སློང་གིས་སྔར་ཁྲུས་བྱས་ནས་ཟླ་བ་ཕྱེད་འདས་པ་དང་། ཚ་བའི་དུས་གང་རུང་མ་ཡིན་པར་འཇིག་རྟེན་ན་གྲགས་པའི་ཆུས་ཁྲུས་བྱས་ཏེ་ལུས་ཕྱེད་ཁྱབ་པའོ། །

བཅུ་ཚན་བདུན་པ་ནི། བར་སྡོམ་ལས། དུད་འགྲོ་གསོད་པའི་ལྟུང་བྱེད་ནི། དགེ་སློང་གིས་གཞི་མའི་ཞོར་མ་ཡིན་པར་གསོད་སེམས་ཀྱིས་དུད་འགྲོ་རང་ངམ་བསྐོས་པས་བསད་དེ་དུད་འགྲོ་ཤི་བ། འགྱོད་པ་བསྐྱེད་པའི་ལྟུང་བྱེད་ནི། དགེ་སློང་གིས་དགེ་སློང་གཞན་ལ་རྣམ་དག་གི་དགེ་སློང་མ་ཡིན་པའི་དོན་གྱིས་འགྱོད་པ་བསྐྱེད་དུ་བཅུག་སྟེ་དོན་གོ་བ། ག་ག་ཚིལ་བྱེད་པའི་ལྟུང་བྱེད་ནི། དགེ་སློང་གིས་རང་གི་ལུས་དངོས་མ་ཉམས་པ་སོར་མོ་ལ་སོགས་པས་དགེ་སློང་གཞན་གྱི་ལུས་དངོས་མ་ཉམས་པ་ལ་སྐྱི་གཡའ་བར་བྱ་བའི་སེམས་ཀྱིས་རེག་པ་དང་། །ཆུ་ལ་རྩེ་བའི་ལྟུང་བྱེད་ནི། དགེ་སློང་གིས་འཇིག་རྟེན་ན་གྲགས་པའི་ཆུ་ལྟེ་བ་ནུབ་པའི་ཚད་དུ་ཆོག་པ་ལ་རྩེ་བའམ། རྩེར་འཇུག་པ་དང་། བུད་མེད་དང་ལྷན་ཅིག་ཉལ་བའི་ལྟུང་བྱེད་ནི། དགེ་སློང་གིས་བུད་མེད་དང་གནས་གཅིག་ཏུ་གཉིས་ཀ་ཉལ་བའི་སྤྱོད་ལམ་གྱིས་གཉིད་ལོག་ཅིང་མཚན་མོ་འདས་པ། དངངས་པར་བྱེད་པའི་ལྟུང་བྱེད་ནི། དགེ་སློང་གིས་དགེ་སློང་གཞན་ལ་འཇིགས་རྒྱུ་ཡིད་དུ་མི་འོང་བ་ཉེ་བར་སྒྲུབ་པ་རང་ངམ་བསྐོས་པའི་ངག་གི་རིག་བྱེད་ཀྱིས་དངངས་པར་བྱེད་པའི་ཚིག་སྨྲས་པ་དེས་དོན་གོ་བ་དང་། །སྦེད་པའི་ལྟུང་བྱེད་ནི། དགེ་སློང་གིས་ཆོས་འདི་པའི་རབ་བྱུང་གི་འཚོ་བའི་ཡོ་བྱད་ཆོས་གོས་ལ་སོགས་པ་སྦེད་དམ་སྦེད་དུ་བཅུག་པ་དང་། གདེང་མེད་པར་སྤྱོད་པའི་ལྟུང་བྱེད་ནི། དགེ་སློང་གིས་རང་གི་དགེ་སློང་གཞན་ལ་བྱིན་པའི་གོས་སམ་ལྷུང་བཟེད་ལ་བརྐུ་སེམས་སམ། ཡིད་གཅུགས་ཁྱད་པར་ཅན་ལས་གཞན་པས་ལོངས་སྤྱོད་བྱས་པ། ལྷག་མས་སྐུར་འདེབས་ཀྱི་ལྟུང་བྱེད་ནི། དགེ་སློང་གིས་དགེ་སློང་གཞན་ལ་གཞི་མེད་པར་ལྷག་མས་སྐུར་བ་བཏབ་སྟེ་དོན་གོ་བ་དང་། །བུད་མེད་དང་ལྷན་ཅིག་ལམ་དུ་འགྲོ་བའི་ལྟུང་བྱེད་ནི། དགེ་སློང་གིས་སྐྱེས་པ་མེད་པར་བུད་མེད་དང་ལྷན་ཅིག་ལམ་དུ་རྒྱང་གྲགས་འདས་པར་འགྲོ་བའོ། །

བཅུ་ཚན་བརྒྱད་པ་ནི། བར་སྡོམ་ལས། རྐུན་མ་དང་ལྷན་ཅིག་ལམ་དུ་འགྲོ་བའི་ལྟུང་བྱེད་ནི། དགེ་སློང་གིས་ཆོམ་རྐུན་པའམ། ཤོ་གམ་འདྲལ་བའི་ཚོང་པ་དང་ལྷན་ཅིག་ལམ་དུ་རྒྱང་གྲགས་འདས་པར་ཕྱིན་པ་དང་། ཉི་ཤུ་མ་ལོན་པར་བསྙེན་རྫོགས་བྱེད་པའི་ལྟུང་བྱེད་ནི། དགེ་སློང་མཁན་པོ་གང་ཞིག་གིས་བསྒྲུབ་བྱ་ལོ་ཉི་ཤུ་མ་ལོན་པར་ཤེས་བཞིན་དུ་གསོལ་བཞིའི་ལས་ཀྱིས་བསྙེན་རྫོགས་བྱས་པ་དང་། །ས་རྐོ་བའི་ལྟུང་བྱེད་ནི། དགེ་སློང་གིས་འཇིག་རྟེན་ན་གྲགས་པའི་འཐས་པར་གནས་པའི་ས་སོར་བཞི་ཡན་ཆད་རང་ངམ་བསྐོས་པས་བརྐོས་པ་དང་། མགྲོན་གཉེར་རིང་འདུག་གི་ལྟུང་བྱེད་ནི། དགེ་སློང་གིས་རང་མགྲོན་དུ་འབོད་པ་པོ་ཁྱིམ་པས་དུས་ཚིགས་རྣམ་པར་བཞག་པ་ཡོད་ན་དེ་ལས་ལྷག་པའམ། མེད་ན་ཟླ་བ་བཞི་ལས་ལྷག་པར་ཟས་ཟོས་པ་དང་། བསླབ་པ་ཉེ་བར་འཇོག་པ་སྤོང་བའི་ལྟུང་བྱེད་ནི། དགེ་སློང་གིས་རང་ལ་དགེ་སློང་གཞན་གྱིས་བསླབ་པའི་སྒོ་ནས་བསྒོ་བ་ལ་ངག་གི་རིག་བྱེད་ཀྱིས་སྤངས་ཏེ་དོན་གོ་བ་དང་། །འཐབ་ཅེས་ཉན་རྣ་བྱེད་པའི་ལྟུང་བྱེད་ནི། དགེ་སློང་གིས་རང་ལས་རྩོད་པ་གཞན་ཕྱོགས་སུ་གྱུར་པའི་དགེ་སློང་གཉིས་ཡན་ཆད་གྲོས་བྱེད་པ་ལ་ཤེས་བཞིན་དུ་རྩོད་པ་སྤེལ་བའི་ཆེད་དུ་ཉན་པ་ལས་རང་གིས་དོན་གོ་བ་དང་། ལས་ཀྱི་གནས་ནས་མི་སྨྲ་བར་འགྲོ་བའི་ལྟུང་བྱེད་ནི། དགེ་སློང་གིས་དགེ་འདུན་གྱི་ཆོས་ལྡན་གྱི་ལས་ལ་འདུས་ནས་དགེ་སློང་ལ་མ་སྨྲས་པར་ཐོས་པའི་ཉེ་འཁོར་ལས་འདས་པར་ཕྱིན་པ་དང་། །མ་གུས་པའི་ལྟུང་བྱེད་ནི། དགེ་སློང་གིས་སངས་རྒྱས་དང་དགེ་འདུན་དང་། དགེ་འདུན་གྱི་ཐ་སྙད་པ་སྟེ་གསུམ་པོ་གང་རུང་གིས་རང་ཉིད་ལ་ཆོས་ལྡན་གྱི་བསྒོ་བ་ལ་བཤད་སྦྱངས་མེད་པར་དེ་ལས་ལྡོག་སྟེ་འགལ་བར་བྱས་པ། ཆང་འཐུང་བའི་ལྟུང་བྱེད་ནི། དགེ་སློང་གིས་མཚན་ཉིད་དང་ལྡན་པའི་ཆང་མགུལ་དུ་མིད་པ་དང་། དུས་མིན་པར་གྲོང་འགྲོའི་ལྟུང་བྱེད་ནི། དགེ་སློང་གིས་རང་ཉིད་གནས་པའི་གླིང་གི་ཉིན་ཕྱེད་ཡོལ་ནས། སྐྱ་རེངས་མ་ཤར་བར་དེར་རབ་བྱུང་སྡེ་ལྔ་གང་རུང་ལ་མ་སྨྲས་པར་ཁྱིམ་པའི་གནས་སུ་ཕྱིན་པའོ། །

བཅུ་ཚན་དགུ་པ་ནི། བར་སྡོམ་ལས། ཟས་བཅས་ཞེས་པའི་སྐབས་གྲོང་རྒྱུའི་ལྟུང་བྱེད་ལ་གཉིས་ལས་དང་པོ། སྔ་དྲོ་གྲོང་རྒྱུའི་ལྟུང་བྱེད་ནི། དགེ་སློང་གིས་རང་གནས་པའི་གླིང་གི་སྔ་དྲོའི་དུས་སུ་རང་གི་ཚིག་གིས་དགེ་འདུན་ཟས་ལ་སྤྱན་འདྲེན་པའི་ཚེ་ཟས་བྲིམ་པ་ཡོལ་བར་མ་བྱེད་ཅིག་ཅེས་སྦྱིན་བདག་ལ་མ་བསྒོ་བར་ཁྱིམ་གསུམ་ལོངས་པར་རྒྱུ་བ། ཕྱི་དྲོ་གྲོང་རྒྱུའི་ལྟུང་བྱེད་ནི། དགེ་སློང་གིས་རང་གནས་པའི་གླིང་གི་ཉིན་ཕྱེད་ཡོལ་ནས་སྐྱ་རེངས་མ་ཤར་བར་དེར་ཁྱིམ་བཞི་པའམ། ལྔ་པ་ལ་སོགས་པར་རྒྱུ་བ། མཚན་མོ་རྒྱལ་པོའི་ཕོ་བྲང་དུ་འགྲོ་བའི་ལྟུང་བྱེད་ནི། དགེ་སློང་གིས་རང་གནས་པའི་གླིང་གི་ནུབ་ཕྱོགས་ཀྱི་འོད་དམར་པོ་འདས་ནས། སྐྱ་རེངས་ཐ་མ་མ་ཤར་བར་དེར་བཙུན་མོའི་འཁོར་རམ། རྒྱལ་པོའི་ཕོ་བྲང་གི་གནས་སུ་ཕྱིན་པ། ད་གདོད་ཅེས་ཁྱད་དུ་གསོད་པའི་ལྟུང་བྱེད་ནི། དགེ་སློང་གིས་ཡིད་རྨོངས་པ་མ་ཡིན་པས་གསོ་སྦྱོང་གི་ཚེ་སོ་ཐར་གྱི་མདོ་འདོན་པའི་དུས་སུ་རང་གི་ཚུལ་ཁྲིམས་ཀྱི་བསླབ་པའི་གཞི་ངག་གི་རིག་བྱེད་ཀྱིས་ཁྱད་དུ་བསད་དེ་ཕ་རོལ་པོས་དོན་གོ་བ་དང་། །ཁབ་རལ་འཆོས་པའི་ལྟུང་བྱེད་ནི། དགེ་སློང་གིས་རང་དབང་བའི་ཁབ་རལ་གྱི་རྒྱུ་མཚན་ཉིད་དང་ལྡན་པ་ལ་རང་དོན་དུ་རང་ངམ་བསྐོས་པས་ཁབ་རལ་གྱི་བཟོ་བྱས་པ་དང་ནི་ཁྲི་རྐང་འཆོས་པའི་ལྟུང་བྱེད་ནི། དགེ་སློང་གིས་དགེ་འདུན་གྱི་ཤིང་གི་ཁྲིའམ། ཁྲིའུ་རྐང་པ་ཚད་ལས་ལྷག་པ་རང་ངམ་བསྐོས་པས་བཟོ་བྱས་ཏེ་ཟིན་པ་དང་། །བརྡལ་བ་སྟེ། ཤིང་བལ་གྱིས་གོས་པར་བྱས་པའི་ལྟུང་བྱེད་ནི། དགེ་སློང་གིས་དགེ་འདུན་གྱི་གནས་མལ་ལ་རང་ངམ་བསྐོས་པས་ཤིང་བལ་གྱིས་གོས་པར་བྱས་པ་དང་། གདིང་བ་དང་གཡན་པ་དགབ་པ་དང་། །རས་ཆེན་བཅས་ཚད་ལས་ལྷག་པ་བྱེད་པའི་ལྟུང་བྱེད་གསུམ་ནི། དགེ་སློང་གིས་དེ་གསུམ་པོ་རང་རང་གི་རྒྱུ་མཚན་ཉིད་དང་ལྡན་པ་ལ་རང་དོན་དུ་རང་ངམ་བསྐོས་པས་སོར་ཕྱེད་ཡན་གྱི་ཚད་ལས་ལྷག་པ་བྱས་ཏེ་ཟིན་པ་གསུམ་རིམ་པ་བཞིན་ནོ། །དགེ་སློང་རང་གི་ལུས་བོངས་སངས་རྒྱས་ཀྱི་སྐུའི་ཚད་ཙམ་མེད་པར་བདེ་བར་གཤེགས་པའི་ཆོས་གོས་ཀྱི་ཚད་དམ། དེ་ལས་ལྷག་པའི་ཆོས་གོས་གསུམ་པོ་གང་རུང་རང་ངམ་བསྐོས་པས་བཟོ་བྱས་ཏེ་ཟིན་པ་ནི། བདེ་བར་གཤེགས་པའི་ཆོས་གོས་ཀྱི་ཚད་དུ་བཟོ་བྱེད་པའི་ལྟུང་བྱེད་དུ་གསུངས་སོ། །

བཞི་པ། སོར་བཤགས་ཀྱི་སྡེ།

བཞི་པ་སོར་བཤགས་ཀྱི་སྡེ་ལ་སོར་བཤགས་བཞི་ལས། དང་པོ་དགེ་སློང་མ་ལས་ཟས་ལེན་པའི་སོར་བཤགས་ནི། དགེ་སློང་མ་གྲོང་ངམ། གྲོང་གི་ཉེ་འཁོར་རམ། ལམ་པོ་ཆེ་ན་འདུག་པ་ལ་རང་ཡང་དེ་གསུམ་གང་རུང་དུ་གནས་པས་ཟས་བླངས་ཏེ་ཟོས་པ་དང་། ཁྱིམ་གཞན་ཞེས་གྲལ་རིམ་དུ་མ་ཕེབས་པར་འབྲིམ་དུ་འཇུག་པ་མ་བཟློག་པར་ཟ་བའི་སོར་བཤགས་ནི། དགེ་སློང་གསུམ་ཡན་ཆད་ཁྱིམ་པས་མགྲོན་དུ་བོས་པ་ན་དགེ་སློང་མས་གྲལ་རིམ་དུ་མ་ཕེབས་པར་བྲིམ་དུ་བཅུག་པ་མ་བཟློག་པར་དགེ་སློང་གིས་ཟས་ཟོས་པ་ཉིད་དང་ནི། །བསླབ་པ་དྲལ་ཏེ་ཁྱིམ་དུ་འཇུག་པའི་སོར་བཤགས་ནི། དགེ་སློང་གིས་ཁྱིམ་གྱི་བསླབ་པའི་སྡོམ་པ་བྱིན་པའི་ཁྱིམ་བདག་ལས་ངག་གི་རིག་བྱེད་ཀྱིས་ཟས་བླངས་ཏེ་ཟོས་པ་རྣམས་དང་ནི་དགོན་པ་ཞེས་ནགས་མ་བརྟགས་པ་ལས་བྱུང་བའི་སོར་བཤགས་ནི། དགེ་སློང་གིས་འཇིགས་པ་དང་བཅས་པའི་ནགས་མ་ཉུལ་བར་སྦྱིན་བདག་ཁྱིམ་པ་ལ་འཇིགས་པ་དང་བཅས་པའི་ཕྱོགས་དེར་ཟས་བླངས་ཏེ་ཟོས་པ་དང་བཅས་པ་ཡི་ལྟུང་བ་བཞི་པོ་འདི་ནི། །རྫོགས་པའི་སངས་རྒྱས་བཅོམ་ལྡན་འདས་ཕན་པར་གསུངས་པ་དེ་ཡིས། །སོ་སོར་བཤགས་པར་བྱ་བའི་ལྟུང་བར་གསུངས་སོ། །

ལྔ་པ། ཉེས་བྱས་ཀྱི་སྡེ།

ལྔ་པ་ཉེས་བྱས་ཀྱི་སྡེ་ལ་བསླབ་བྱའི་ཉེས་བྱས་བརྒྱ་དང་བཅུ་གཉིས་ཡོད་པ་རྣམས་སྡེ་ཚན་དགུར་འདུ་བས་སྡེ་ཚན་དང་པོ་གོས་བགོ་བ་ལས་གྱུར་པའི་སྡེ་ཚན་ལ་བཅུ་སྟེ། བར་སྡོམ་ལས། ཤམ་ཐབས་ལ་ནི་ཟླུམ་པོར་མ་བགོས་པ་དང་། པུས་མོ་མ་ཁེབས་པའི་ཧ་ཅང་བརྩེངས་པ། ལོང་བུ་བཀབ་པའི་ཧ་ཅང་འཇོལ་བ། ཕྱོགས་གཅིག་གླང་སྣ་ལྟར་ནར་བ། ལྟེ་གོང་དུ་འགོ་ལྟེབ་པ། སྐེ་རགས་ཀྱི་བར་བར་དུ་འབྲུའི་ཐུམ་བུ་ལྟར་ལུག་པར་བགོ་བ། ལྟེ་འོག་ཏུ་སྦྲུལ་མགོ་ལྟར་གདེངས་པར་བགོ་བའི་ཉེས་བྱས་ཏེ། རྣམ་པ་བདུན་དང་། སྟོད་གཡོགས་ལ་ཡང་ཟླུམ་པོར་མ་བགོས་པ་དང་། ཧ་ཅང་བརྩེངས་པ། ཧ་ཅང་འཇོལ་བར་བགོ་བའི་ཉེས་བྱས་ཏེ་རྣམ་པ་གསུམ་དང་བཅུའོ། །

གཉིས་པ་ཁྱིམ་དུ་འགྲོ་བའི་སྡེ་ཚན་ཉི་ཤུ་ནི། བར་སྡོམ་ལས། ཤིན་ཏུ་བསྡམས་ལ་སོགས་པ་ལྔ་ནི་དྲན་ཤེས་མ་བསྟེན་པར་ཁྱིམ་དུ་འགྲོ་བ། ཆོས་གོས་ཚུལ་བཞིན་མ་བགོས་པར་འགྲོ་བ། ཅ་ཅོའི་སྒྲ་མ་བསྐྱུངས་པར་འགྲོ་བ། མིག་གཡེང་བག་ཏུ་བལྟ་ཞིང་འགྲོ་བ། གཉའ་ཤིང་གང་ལས་ལྷག་པར་བལྟ་བཞིན་འགྲོ་བའི་ཉེས་བྱས་ཏེ་ལྔ། མགོ་གཡོགས་ལ་སོགས་རྣམ་པ་ལྔ་ནི་ཞྭ་མ་ཡིན་པའི་གོས་ཀྱིས་མགོ་གཡོགས་ཏེ་འགྲོ་བ། ཆོས་གོས་བརྫེས་ཏེ་འགྲོ་བ། ཆོས་གོས་ཕྲག་པ་གཉིས་ཀར་གཟར་ཏེ་འགྲོ་བ། ལག་པ་གཉིས་གཉའ་བར་བསྣོལ་ཏེ་འགྲོ་བ། ལག་གཉིས་ལྟག་པར་བསྣོལ་ཏེ་འགྲོ་བའི་ཉེས་བྱས་ཏེ་ལྔ་དང་། མཆོངས་ལ་སོགས་པ་རྣམ་པ་ལྔ་ནི། མཆོངས་ཏེ་འགྲོ་བ། རྐང་པ་བརྐྱངས་བསྐུམ་བྱེད་ཅིང་འགྲོ་བ། ཙོག་པུར་འགྲོ་བ། རྟིང་པ་བཏེག་སྟེ་བྲང་གིས་འགྲོ་བ། གྲུ་མོ་གཉིས་བརྒྱངས་ཏེ་འགྲོ་བའི་ཉེས་བྱས་ཏེ་ལྔ་དང་། ལུས་ལ་སོགས་པ་རྣམ་པ་ལྔ་ནི། ལུས་གཅུས་ཏེ་འགྲོ་བ། ལག་པ་གཡུག་སྟེ་འགྲོ་བ། མགོ་བསྒྱུར་ཞིང་འགྲོ་བ། དཔུང་པ་སྤྲད་དེ་འགྲོ་བ། ལག་པ་སྦྲེལ་ཏེ་འགྲོ་བའི་ཉེས་བྱས་ལྔ་སྟེ་ཉི་ཤུའོ། །

གསུམ་པ་ཁྱིམ་ན་འདུག་པའི་སྡེ་ཚན་དགུ་ནི། བར་སྡོམ་ལས། འདུག་པར་བྱ་བ་དགུ་ནི། ཁྱིམ་པས་མ་བསྒོ་བར་སྟན་ལ་འདུག་པ། མ་བརྟག་པར་སྟན་ལ་འདུག་པ། ལུས་ལྕིད་ཕབ་སྟེ་འདུག་པ། རྐང་པའི་སྟེང་དུ་རྐང་པ་བཞག་སྟེ་འདུག་པ། བརླའི་སྟེང་དུ་བརླ་བཞག་སྟེ་འདུག་པ། ལོང་བུའི་སྟེང་དུ་ལོང་བུ་བཞག་སྟེ་འདུག་པ། ཁྲི་སོགས་ཀྱི་འོག་ཏུ་རྐང་པ་བཅུག་སྟེ་འདུག་པ། རྐང་པ་སོ་སོར་བརྐྱངས་ཏེ་འདུག་པ། འདོམས་སྣང་བར་བྱས་ཏེ་འདུག་པའི་ཉེས་བྱས་དག་དང་དགུ་ཡིན་ནོ། །

བཞི་པ་ཟས་བླངས་པའི་སྡེ་ཚན་བརྒྱད་ནི། བར་སྡོམ་ལས། བྱིན་ལེན་བྱ་བ་བརྒྱད་ནི། ཟས་ལེགས་པར་མ་བླངས་པ། ལྷུང་བཟེད་ཀྱི་མུ་དང་མཉམ་པ་བླངས་པ། འབྲས་ཆན་དང་ཚོད་མ་མཉམ་པར་བླངས་པ། མཐར་ཆགས་སུ་མ་བླངས་པ། ལྷུང་བཟེད་ཡིད་མ་གཏད་པར་བླངས་པ། བཟའ་བཅའ་མ་འོང་གོང་ནས་ལྷུང་བཟེད་བཟེད་པ། འབྲས་ཆན་དང་ཚོད་མ་ཅི་རིགས་ལྷག་འདོད་ཀྱིས་ཕན་ཚུན་འགེབས་པ། ཟས་སྟེང་དུ་ལྷུང་བཟེད་བཟེད་པའི་ཉེས་བྱས་རྣམས་སོ། །

ལྔ་པ་ཟས་ཟ་བའི་སྡེ་ཚན་ཉེར་གཅིག་ནི། བར་སྡོམ་ལས། ཟས་ལ་ལེགས་པར་བྱ་བ་དྲུག་ནི། ཟས་ཚུལ་མཐུན་དུ་མ་ཟོས་པ། ཧ་ཅང་ཁམ་ཆུང་བ་ཟ་བ། ཧ་ཅང་ཁམ་ཆེ་བ་ཟ་བ། ཟས་རན་པར་མ་ཟོས་པ། ཟས་མ་འོང་བར་ཁ་གདངས་པ། ཟས་ཀྱིས་ཁ་བཀང་སྟེ་གཏམ་སྨྲ་བའི་ཉེས་བྱས་ཏེ་དྲུག་དང་། ཙུག་ཙུག་ལ་སོགས་རྣམ་པ་ལྔ་ནི། ཙུག་ཙུག་གི་སྒྲ་དང་བཅས་ཏེ་ཟ་བ་དང་། དེ་བཞིན་དུ་ཅག་ཅག་དང་། ཧུ་ཧུ་དང་། ཕུ་ཕུ་ཟེར་ཞིང་ཟ་བ། ལྕེ་ཕྱིར་ཕྱུང་སྟེ་ཟ་བའི་ཉེས་བྱས་ཏེ་ལྔ། འབྲུ་ནས་ཐ་དད་བྱེད་པ་ལྔ་ནི། འབྲུ་རེ་རེ་ནས་ཟ་བ། ཟས་ལ་འཕྱ་དམོད་བྱས་ཏེ་ཟ་བ། མཁུར་བ་གཡས་གཡོན་སྤོ་ཞིང་ཟ་བ། རྐན་སྒྲ་གཏོག་ཅིང་ཟ་བ། ཁམ་འཕྲོ་བཅད་ནས་ཟ་བའི་ཉེས་བྱས་ཏེ་ལྔ། ལག་པ་བལྡག་ལ་སོགས་པ་ལྔ་ནི། ལག་པར་ཟས་ཆགས་པ་བལྡག་པ། སྣོད་ལ་ཟས་ཆགས་པ་ལག་པ་དང་བཅས་བལྡག་པ། ལག་པར་ཟས་ཆགས་པ་སྤྲུགས་པ། ལྷུང་བཟེད་སྐྱོམ་པ། ཟས་མཆོད་རྟེན་འདྲ་བར་བཅོས་པའི་ཉེས་བྱས་ཏེ་ལྔའོ། །

དྲུག་པ་ལྷུང་བཟེད་སྤྱད་པའི་སྡེ་ཚན་བཅུ་བཞི་ནི། བར་སྡོམ་ལས། འཕྱ་བ་ལ་སོགས་རྣམ་པ་བཞི་ནི། གཞན་གྱི་ལྷུང་བཟེད་ལ་འཕྱ་བ། ཟས་ཀྱིས་གོས་པའི་ལག་པ་ཆུ་སྣོད་ལ་རེག་པ། ཟས་ཀྱིས་སྦགས་པའི་ཆུ་དགེ་སློང་ལ་འཐོར་བ། ཁྱིམ་བདག་ལ་མ་དྲིས་པར་ལྷུང་བཟེད་བཀྲུས་པའི་ཆུ་སོགས་འབག་ཆུ་ཅི་བདེར་འདོར་བའི་ཉེས་བྱས་ཏེ་བཞི། ལྷུང་བཟེད་ལ་ཡང་རྣམ་པ་བཅུ་ནི། ལྷུང་བཟེད་ནང་ཟས་ལྷག་བླུག་པ། ལྷུང་བཟེད་འོག་གཞི་མེད་པར་བཞག་པ། དེ་བཞིན་དུ་གད་ཁ་དང་། གཡང་ས་དང་། དཀན་གཟར་བཅས་ལ་ལྷུང་བཟེད་བཞག་པ། འགྲེང་སྟེ་ལྷུང་བཟེད་འཁྲུ་བ། གད་ཁ་དང་། གཡང་ས་དང་། དཀན་གཟར་བཅས་ལ་ལྷུང་བཟེད་བཀྲུ་བ། འབབ་ཆུའི་རྒྱུན་ལས་ལྡོག་སྟེ་ལྷུང་བཟེད་ཀྱིས་ཆུ་བཅུ་བའི་ཉེས་བྱས་ཏེ་བཅུའོ། །

བདུན་པ་ཆོས་སྟོན་པའི་སྡེ་ཚན་ཉེར་དྲུག་ནི། བར་སྡོམ་ལས། འགྲེང་བར་བྱེད་ལ་སོགས་པ་ལྔ་ནི། ཉན་པ་པོ་འདུག་པ་ལ་འགྲེང་སྟེ་ཆོས་སྟོན་པ། ཉལ་བ་ལ་འདུག་སྟེ་ཆོས་སྟོན་པ། སྟན་མཐོན་པོ་དང་བཟང་པོར་འདུག་པ་ལ། སྟན་དམན་པ་དང་ངན་པ་ལ་འདུག་སྟེ་ཆོས་སྟོན་པ། མདུན་ནས་འགྲོ་བ་ལ་རྗེས་ནས་འགྲོ་ཞིང་ཆོས་སྟོན་པ། ལམ་གྱི་དབུས་ནས་འགྲོ་བ་ལ་ལམ་གྱི་འགྲམ་ནས་འགྲོ་སྟེ་ཆོས་སྟོན་པའི་ཉེས་བྱས་ཏེ་ལྔ། མགོ་གཡོགས་ལ་སོགས་རྣམ་པ་ལྔ་ནི། མགོ་གོས་སོགས་ཀྱིས་གཡོགས་པ་ལ་ཆོས་སྟོན་པ། དེ་བཞིན་དུ་གོས་བརྫེས་པ་དང་། ཆོས་གོས་ཕྲག་པ་གཉིས་ཀ་ལ་གཟར་བ། ལག་པ་གཉིས་གཉའ་བར་བསྣོལ་བ། ལག་གཉིས་ལྟག་པར་བསྣོལ་བ་བཅས་ལ་ཆོས་སྟོན་པའི་ཉེས་བྱས་ཏེ་ལྔ། དོ་ཀེར་ཅན་ལ་སོགས་པ་ལྔ་ནི། དོ་ཀེར་ཅན་ཏེ་ཐོར་ཅོག་ཅན་དང་། ཞྭ་གྱོན་པ། ཅོད་པན་བཅིངས་པ། ཕྲེང་བ་བཅིངས་པ། ཐོད་དཀྲིས་ཅན་བཅས་ལ་ཆོས་སྟོན་པའི་ཉེས་བྱས་ཏེ་ལྔ། གླང་ཆེན་ལ་སོགས་བཞོན་པ་ལྔ་ནི། གླང་པོ་ཆེ་དང་། རྟ། དེ་གཉིས་ལས་གཞན་པའི་བཞོན་པའི་སྟེང་དུ་འདུག་པ་ལ་ཆོས་སྟོན་པ། ཁྱོགས་ཀྱི་ནང་དུ་འདུག་པ་དང་། མཆིལ་ལྷམ་གྱོན་པ་བཅས་ལ་ཆོས་སྟོན་པའི་ཉེས་བྱས་ཏེ་ལྔ། ལག་ན་འཁར་བ་ལ་སོགས་དྲུག་ནི། ལག་ན་འཁར་བ་ཐོགས་པ། གདུགས་ཐོགས་པ། མཚོན་ཆ་ཐོགས་པ། རལ་གྲི་ཐོགས་པ། དགྲ་ཆ་ཐོགས་པ། གོ་ཆ་གྱོན་པ་བཅས་ལ་ཆོས་སྟོན་པའི་ཉེས་བྱས་ཏེ་དྲུག །

སྡེ་ཚན་བརྒྱད་པ་སྒྲུབ་པའི་སྡེ་ཚན་གསུམ་དང་། དགུ་པ་རྒྱུ་བའི་སྡེ་ཚན་གཅིག་བཅས་ནི། བར་སྡོམ་ལས། ན་བ་རྣམ་པ་བཞི་ནི། མི་ན་བར་འགྲེང་སྟེ་བཤང་གཅི་བྱེད་པ། ཆུའི་ནང་བཤང་གཅི་སོགས་འདོར་བ། རྩྭ་སྔོན་སྟེང་བཤང་གཅི་སོགས་བྱེད་པ། དགོས་མེད་དུ་ཤིང་ལ་མི་གང་ལས་ལྷག་པ་འཛེགས་པའི་ཉེས་བྱས་རྣམས་སོ། །དེ་བཞིའི་དང་པོ་གསུམ་ནི་སྒྲུབ་པའི་སྡེ་ཚན་དང་། མཐའ་མ་ནི་རྒྱུ་བའི་སྡེ་ཡིན་ནོ། །

དགེ་སློང་གི་བསྲུང་བྱའི་ལྟུང་བ་སྡོམ་གྱིས་བསྡུས་པ་ཉིས་བརྒྱ་ལྔ་བཅུ་རྩ་གསུམ་ཞེས་གྲགས་པ་ནི་འདི་དག་གོ །

གནས་བརྟན་པའི་ལུགས་ཀྱི་བསླབ་ཁྲིམས་གྲངས་འདྲེན་བྱེད་ཚུལ།

ནང་པའི་ཡུལ་ཁག་གཞན་དུ་གནས་བརྟན་པའི་འདུལ་འཛིན་རྣམས་ཀྱིས་བསླབ་ཁྲིམས་ཕམ་པ་བཞི། ལྷག་མ་བཅུ་གསུམ། མ་ངེས་པ་གཉིས། སྤང་ལྟུང་སུམ་ཅུ། འབའ་ཞིག་པ་གོ་གཉིས། སོར་བཤགས་བཞི། ཉེས་བྱས་དོན་ལྔ། རྩོད་པ་ཞི་བར་བྱེད་པའི་ཆོས་བདུན་ཏེ་ཁྲིམས་ཉིས་བརྒྱ་ཉི་ཤུ་རྩ་བདུན་བཞེད་པ་དེ་དག་ལས་སྤང་ལྟུང་གི་ནང་ནས་འཁྲུར་འཇུག་དང་། དགེ་སློང་མ་ལས་གོས་ལེན་པ་དང་། བལ་རྨེལ་དུ་འཇུག་པ་དང་གསུམ། ལྟུང་བྱེད་འབའ་ཞིག་པ་ལས། དགེ་སློང་མའི་སྟོན་པར་མ་བསྐོས་པར་ཆོས་སྟོན་པ་དང་། ཉི་མ་ནུབ་ཀྱི་བར་ཆོས་སྟོན་པ། ཟས་ཅུང་སྐུར་འདེབས། དགེ་སློང་མ་ལ་གོས་སྦྱིན་པ། དགེ་སློང་མའི་གོས་བཟོ་བ། དགེ་སློང་མ་དང་ལྷན་ཅིག་ལམ་དུ་འགྲོ་བ། དོན་མཐུན་དགེ་སློང་མ་དང་ལྷན་ཅིག་གྲུར་ཞུགས་པ། དགེ་སློང་མས་ཟས་སྦྱོར་དུ་བཅུག་པ། དགེ་སློང་མ་དང་དབེན་པར་འགྲེང་བ་སྟེ་དགུ། སོར་བཤགས་ལས་དགེ་སློང་མ་ལས་ཟས་ལེན་པ་དང་། གྲལ་རིམ་དུ་མ་ཕེབས་པའི་སོར་བཤགས་བཅས་ལྟུང་བ་བཅུ་བཞི། དགེ་སློང་མ་ཡན་ལག་ཏུ་དགོས་པས་དགེ་སློང་མ་མེད་པར་ལྟུང་བ་དངོས་གཞི་འབྱུང་བ་མེད།

གཞན་ཡང་བསྒོ་འགྱུར་གྱི་ལྟུང་བ་རྣམས་དང་། རྒྱལ་པོའི་ཕོ་བྲང་དུ་འགྲོ་བའི་ལྟུང་བ་དང་། བསླབ་པ་དྲལ་ཏེ་ཁྱིམ་དུ་འཇུག་པའི་སོར་བཤགས་བཅས་འབྱུང་དཀའ་བ་མ་གཏོགས། དེ་མིན་ཡུལ་དུས་སོགས་ཀྱིས་ལྟུང་བ་མི་འབྱུང་བ་མིན་པས་ཚུལ་བཞིན་དུ་བསླབ་དགོས་ཤིང་། གོང་དུ་བཤད་པའི་ལྟུང་བ་སྡེ་ལྔ་སོ་སོའི་ངོས་འཛིན་འདི་ནི། གཙོ་ཆེར་བློ་དམན་ལས་དང་པོ་བ་རྣམས་ཀྱིས་བློ་ལ་འཆར་བདེའི་ཆེད་རྒྱས་བཤད་དང་། ཞིབ་མོའི་སྤྲོས་པ་དོར་ནས་གོ་བདེ་བར་རགས་པ་ཙམ་བྲིས་པ་ཡིན་པས། འདི་ཙམ་གྱིས་ཆོག་ཤེས་མི་བྱ་བར། ད་དུང་ལྟུང་བའི་ཡན་ལག་གཞི་དང་། བསམ་པ། སྦྱོར་བ། མཐར་ཐུག་བཅས་ཀྱི་ངོས་འཛིན་དང་། ལྟུང་བ་ན་སྨད་དང་། ཆེས་ན་སྨད་སོགས་ཀྱི་ཁྱད་པར་རྣམས་དང་། དངོས་བཅས་རྣམས་ཀྱི་འགྲོས་དང་བསྟུན་ནས་མདོར་བསྡུས་ཀྱི་ལྟུང་བ་ཅི་ལྟར་འབྱུང་བ་བཅས། འདུལ་བའི་གཞུང་ལུགས་ཆེན་པོ་རྣམས་དང་། སྡོམ་གསུམ་བསླབ་བྱ་སོགས་རང་གི་བློ་དང་འཚམས་པའི་གཞུང་ལ་ཐོས་བསམ་ལེགས་པར་བྱས་ཏེ། དགག་སྒྲུབ་གནང་གསུམ་གྱི་བཅས་པའི་གནད་མཐའ་དག་ལ་མཁས་པར་བྱ་བ་ནི་གནད་དམ་པ་ཡིན་ནོ། །

བཞི་པ་བསླབ་པ་ཡོངས་སུ་སྦྱོང་བའི་སྒོ་ནས་བསྲུང་ཚུལ་དང་། ལྔ་པ་བདེ་བར་གནས་པའི་རྐྱེན་བསྟེན་པའི་སྒོ་ནས་བསྲུང་ཚུལ་གཉིས་ནི། འདུལ་གཞུང་རྣམས་ལས་ཤེས་པར་བྱའོ། །

ཉམས་ན་ཕྱིར་བཅོས་ཚུལ།

གསུམ་པ་ཉམས་ན་ཕྱིར་བཅོས་ཚུལ་ནི། དེ་ལྟར་མཁན་སློབ་ཀྱི་དྲུང་ནས་ཇི་ལྟར་ཁས་བླངས་པ་ལྟར་རང་རྒྱུད་ལ་ཉེས་ལྟུང་གི་ཆ་ཕྲ་མོ་ཙམ་གྱིས་ཀྱང་མ་གོས་པར་བྱ་བ་ལས། དགེ་སློང་གི་སྡོམ་པ་བླངས་པ་ཙམ་གྱིས་མི་ཆོག་སྟེ་སྟོན་པ་ཐུགས་རྗེ་ཅན་གྱིས་ཀྱང་།

ལ་ལའི་ཚུལ་ཁྲིམས་བདེ་བ་སྟེ། །

ལ་ལའི་ཚུལ་ཁྲིམས་སྡུག་བསྔལ་ཡིན། །

ཚུལ་ཁྲིམས་ལྡན་པ་བདེ་བ་སྟེ། །

ཚུལ་ཁྲིམས་འཆལ་བ་སྡུག་བསྔལ་ལོ། །

ཞེས་གསུངས་པ་ལྟར་ཡིན་པས་ཚུལ་བཞིན་བསྲུང་བ་གལ་ཆེ། དེ་ལྟར་ཚུལ་ཁྲིམས་རྣམ་པར་དག་པ་འབྱུང་བ་ལ་ཡང་། ལྟུང་བ་འབྱུང་བའི་སྒོ་བཞི་ཡོད་པ་དེ་དག་ཤེས་པར་བྱས་ནས་དགག་དགོས་པའི་སྒོ་བཞིའི་དང་པོ་མི་ཤེས་པ་ལྟུང་བ་འབྱུང་བའི་སྒོ་ཡིན་པས། གོང་དུ་བཤད་པ་ལྟར་དགེ་བའི་བཤེས་གཉེན་ཚུལ་བཞིན་དུ་བསྟེན་པའི་སྒོ་ནས་བསླབ་བྱའི་གནད་རྣམས་ལེགས་པར་ཉན་ནས་སྤང་བླང་གི་གནད་ལ་མཁས་པར་བྱ་བ་དང་། མ་གུས་པ་ལྟུང་བ་འབྱུང་བའི་སྒོ་ཡིན་པས། སྟོན་པ་བཅོམ་ལྡན་འདས་དང་། དེའི་བཅས་པ་དང་། གྲོགས་ཚངས་པ་མཚུངས་པར་སྤྱོད་པ་རྣམས་ལ་གུས་པར་བྱེད་པ་དང་། བག་མེད་པ་ལྟུང་བ་འབྱུང་བའི་སྒོ་ཡིན་པས། གོང་དུ་བཤད་པ་ལྟར། རྒྱུན་དུ་བླང་དོར་མི་བརྗེད་པའི་དྲན་པ་དང་། ཤེས་བཞིན། ངོ་ཚ་ཁྲེལ་ཡོད་དང་མ་བྲལ་བའི་སྒོ་ནས་རང་གི་སྒོ་གསུམ་ལ་བརྟག་སྟེ་ཉེས་ལྟུང་འབྱུང་བའི་སྒོ་རྣམས་འགོག་དགོས། ཉོན་མོངས་མང་བ་ལྟུང་བ་འབྱུང་བའི་སྒོ་ཡིན་པས། རང་རྒྱུད་ལ་ཉོན་མོངས་པ་གང་ཤས་ཆེ་བ་དེ་དང་དེའི་གཉེན་པོ་བསྟེན་དགོས་པ་དཔེར་མཚོན་ན། འདོད་ཆགས་ཤས་ཆེ་བ་ལ་དེའི་གཉེན་པོ་མི་སྡུག་པ་སྒོམ་པ་དང་། དེ་བཞིན་དུ་ཞེ་སྡང་གི་གཉེན་པོར་བྱམས་པ། ང་རྒྱལ་གྱི་གཉེན་པོར་ཁམས་ཀྱི་རབ་དབྱེ། གཏི་མུག་གི་གཉེན་པོར་རྟེན་འབྲེལ་སོགས་ཉོན་མོངས་པ་སོ་སོའི་གཉེན་པོ་བསྟེན་ནས་སེམས་རྒྱུད་ཉོན་མོངས་པའི་དབང་དུ་མ་སོང་བའི་ཐབས་ལ་འབད།

གལ་ཏེ་མི་ཤེས་པ་སོགས་ཀྱི་དབང་གིས་ལྟུང་བས་གོས་པར་གྱུར་ན། དེ་མ་ཐག་ངོ་ཤེས་པར་བྱས་ཏེ་ལྟུང་བ་ཕྱིར་བཅོས་ཚུལ་གཞུང་ནས་ཇི་ལྟར་གསུངས་པ་དང་མཐུན་པར་སྟོབས་བཞི་ཚང་བའི་སྒོ་ནས་བཤགས་སྡོམ་བྱས་ཏེ་ཉེས་ལྟུང་དང་ཞག་ཏུ་མ་འགྲོགས་པར་བྱ་དགོས། དེ་ལྟར་མ་བྱས་པར་ཉེས་ལྟུང་དང་ཞག་ཏུ་འགྲོགས་ན། ཉིན་རེ་བཞིན་ལྟུང་བ་ཉིས་འགྱུར་བཞི་འགྱུར་སོགས་སུ་འཕེལ་ནས་ཉེས་ལྟུང་གི་ཕུང་པོ་ཆེན་པོར་འགྱུར་བས་འདི་ལ་ཤིན་ཏུ་གཟབ་པར་བྱའོ།། །།

ཚུལ་ཁྲིམས་ཀྱི་བསླབ་པ་བསྲུངས་པའི་འཕྲལ་གྱི་ཕན་ཡོན།

དེ་ལྟར་ཚུལ་ཁྲིམས་ཀྱི་བསླབ་པ་བསྲུངས་པའི་འཕྲལ་གྱི་ཕན་ཡོན་ནམ། བྱེད་ལས་ཀྱི་གཙོ་བོ་ནི། ལུས་དང་ངག་གི་ཉེས་སྤྱོད་དུ་མ་ཞིག་བསྡམས་པས། དགྲ་འདུལ་གཉེན་སྐྱོང་སོགས་ཀྱི་དོན་མ་ཡིན་པའི་བྱ་བ་མང་པོ་ལ་སེམས་རྣམ་པར་གཡེང་བ་སོགས་ཕྱིའི་གཡེང་བ་རགས་པ་རྣམས་ཞི་བར་བྱེད་པ་མཐོང་བའི་ཆོས་ལ་བདེ་བར་གནས་པ་དང་། རྟག་ཏུ་བག་ཡོད་པའི་སྒོ་ནས་སྤང་བླང་ལ་དྲན་ཤེས་ཚུལ་བཞིན་དུ་བསྟེན་པའི་མཐུས་ཏིང་ངེ་འཛིན་བདེ་བླག་ཏུ་འགྲུབ་པའི་རྒྱུ་ཚོགས་མཆོག་ཏུ་གྱུར་པར་མ་ཟད། ཕྱིའི་གཡེང་བ་རགས་པ་རྣམས་ཞི་བ་ལ་བརྟེན་ནས་ནང་དུ་ཡང་དག་འཇོག་གི་བསམ་གཏན་ལ་གཞོལ་རྒྱུའི་བསམ་པ་ཞིག་རང་གི་ངང་གིས་འདྲེན་ཞིང་། དེའི་ཚེ་བྱིང་རྒོད་སོགས་ནང་གི་གཡེང་བ་ཕྲ་མོ་ཞི་བའི་ཐབས་སུ་ཏིང་ངེ་འཛིན་གྱི་བསླབ་པའི་ངོ་བོ་ཞི་གནས་བསྒྲུབ་ན་རང་གི་དམིགས་པ་དེ་ཉིད་ལས་གཞན་དུ་མི་གཡེང་བར་འཇུག་པས་དགེ་སྦྱོར་གང་བྱས་སྟོབས་ཆེ་བ་སོགས་ཀྱི་ཕན་ཡོན་འབྱུང་བས་ཞི་གནས་བསྒྲུབ་དགོས།

དེ་སྒྲུབ་ཚུལ་ནི་ཡིད་མཐུན་གྱི་དབེན་པའི་གནས་སུ་ཚུལ་ཁྲིམས་རྣམ་པར་དག་པ་ལ་གནས་ནས། སྐྱེ་བོ་མང་པོར་འགྲོགས་འདྲིས་དང་། འདོད་པ་ལ་འདུན་པའི་རྣམ་རྟོག་རགས་པ་རྣམས་སྤངས་ཏེ་འདོད་ཆུང་ཆོག་ཤེས་ལ་གནས་པ་སོགས་ཞི་གནས་ཀྱི་རྒྱུ་ཚོགས་རྣམས་སྔོན་དུ་བཏང་། དངོས་གཞི་ཞི་གནས་སྒྲུབ་པའི་དམིགས་རྟེན་ལ། ཁྱབ་པའི་དམིགས་པ། དཔྱད་པ་རྣམ་སྦྱོང་གི་དམིགས་པ། མཁས་པའི་དམིགས་པ། ཉོན་མོངས་རྣམ་སྦྱོང་གི་དམིགས་པ་སོགས་མང་པོ་ཞིག་ཡོད་པ་ལས། དེ་བཞིན་གཤེགས་པའི་སྐུ་ལ་དམིགས་ནས་བསྒྲུབ་ན་སྟབས་བདེ་ཞིང་། སངས་རྒྱས་རྗེས་སུ་དྲན་པ་སོགས་ཀྱི་ཕན་ཡོན་ཡོད། རྐང་པ་རྡོ་རྗེ་སྐྱིལ་ཀྲུང་། ལག་པ་མཉམ་བཞག །སྐེད་པ་དྲང་པོར་བསྲངས། སོ་མཆུ་རང་བབས་སུ་བཞག །ལྕེ་རྩེ་རྐན་ལ་སྦྱར། མགོ་བོ་དུད་ཙམ། མིག་སྣ་རྩེར་ཕབ། ཕྲག་པ་ཐད་ཀར་བཞག་པ་སྟེ། ལུས་གནད་ལེགས་པར་བཅོས། རང་གི་ཡིད་ངོར་ཐུབ་པའི་དབང་པོའི་སྐུ་མངོན་སུམ་པ་ལྟ་བུ་ཞིག་གསལ་བཏབ་པ་ལ་སེམས་རྩེ་གཅིག་ཏུ་དམིགས་ནས། ཉེས་པའམ་སྐྱོན་ལྔ་སྤོང་བའི་གཉེན་པོ་འདུ་བྱེད་བརྒྱད་བསྟེན་པའི་སྒོ་ནས་སྒོམ་དགོས་ཏེ། དང་པོ་ཏིང་ངེ་འཛིན་ལ་འཇུག་པར་མི་སྤྲོ་བའི་ལེ་ལོ་ཉེས་པ་ཡིན་པས། དེའི་གཉེན་པོར་ཏིང་ངེ་འཛིན་གྱི་ཡོན་ཏན་མཐོང་བའི་དད་པ་དང་། ཏིང་འཛིན་དོན་གཉེར་གྱི་འདུན་པ་དང་། ཏིང་འཛིན་ལ་རྩོལ་བའི་བརྩོན་འགྲུས། རྩོལ་བའི་འབྲས་བུ་ཤིན་སྦྱང་སྟེ་བཞི་ཡོད། ཏིང་ངེ་འཛིན་ལ་འཇུག་པའི་ཚེ། དམིགས་རྟེན་དྲན་པའི་སྒོ་ནས་ཤོར་ཞིང་བརྗེད་པ་ཉེས་པ་ཡིན། དེའི་གཉེན་པོར་སེམས་དམིགས་རྟེན་ལ་རྩེ་གཅིག་ཏུ་དམིགས་ནས་རིག་པ་ངར་ལྡན་དུ་བྱས་ཏེ་འཛིན་སྟངས་དམ་སྦྲེང་ངེ་བའི་དྲན་པ་བསྟེན་དགོས། ཏིང་ངེ་འཛིན་ལ་མཉམ་པར་བཞག་པའི་ཚེ་བྱིང་རྒོད་གཉིས་ཉེས་པ་ཡིན་པས། དེའི་གཉེན་པོར་བྱིང་རྒོད་འབྱུང་མི་འབྱུང་བརྟགས་ནས་བྱ་ར་བྱེད་ཅིང་། བྱུང་ཚེ་དེ་མ་ཐག་ངོ་ཤེས་པའི་ཤེས་བཞིན་བསྟེན་དགོས།

ཏིང་ངེ་འཛིན་རྣམ་དག་རྒྱུད་ལ་སྐྱེ་བའི་འགལ་རྐྱེན་ལུས་སེམས་ལྕི་ཞིང་དམིགས་པ་མི་གསལ་ལ་གཉིད་བྲོ་བའི་རྣམ་པ་ལྟ་བུ་འབྱུང་བའི་རྨུགས་པ་དང་། དམིགས་རྟེན་ལ་གསལ་ཆ་དང་གནས་ཆ་ཡོད་ཀྱང་དྭངས་ཆ་མེད་པ་སེམས་ལ་མུན་པ་བབས་པ་ལྟ་བུའི་བྱིང་བ་རགས་པ་དང་། གསལ་ཆ་སོགས་ཡོད་ཀྱང་འཛིན་སྟངས་ཀྱི་ཤུགས་ཞན་པས་ལྷོད་ཤིག་གེ་བ་ལྟ་བུའི་བྱིང་བ་ཕྲ་མོ། ཡུལ་ཡིད་དུ་འོང་བ་ལ་སེམས་འཕྲོ་བའི་རྒོད་པ་སོགས་ཏིང་འཛིན་ལ་བར་དུ་གཅོད་པ་གང་རུང་བྱུང་བའི་ཚེ་གཉེན་པོ་འདུ་མི་བྱེད་པ་ཉེས་པ་ཡིན། རྨུགས་པ་དང་། བྱིང་རྒོད་ཕྲ་རགས་གང་བྱུང་ཡང་དེ་མ་ཐག་ཏུ་སོ་སོའི་གཉེན་པོ་མངོན་པར་འདུ་བྱེད་པའི་འདུ་བྱེད་སེམས་པ་བསྟེན་དགོས།

དེ་ལྟར་བསྐྱངས་པས་བྱིང་རྒོད་ཕྲ་མོ་ཡང་མེད་པར་སེམས་ཏིང་འཛིན་ལ་རྩེ་གཅིག་ཏུ་རྒྱུན་མི་ཆད་པར་འཇུག་པའི་ཚེ་གཉེན་པོ་མངོན་པར་འདུ་བྱེད་པ་ཉེས་པ་ཡིན། དེའི་ཚེ་ཤེས་བཞིན་གྱི་རྩོལ་བ་མི་བྱེད་པར་ཁོང་གྲིམས་ལ་འཕྲལ་དུ་ལྷོད་ཆགས་པ་ཞིག་བྱས་ཏེ་གཉེན་པོ་འདུ་མི་བྱེད་པར་བཏང་སྙོམས་སུ་འཇོག་དགོས་པ་ཡིན། དེ་ལྟ་བུའི་ཚུལ་གྱིས་སྐྱོང་ཚུལ་ཐབས་མཁས་པོས་ལེགས་པར་བསྐྱངས་པའི་མཐར་ལུས་སེམས་ཤིན་སྦྱང་གི་བདེ་བས་ཟིན་པའི་ཞི་གནས་མཚན་ཉིད་པ་ཐོབ་པ་ཡིན། འདིར་སྨོས་པའི་ཞི་གནས་ཏིང་འཛིན་སྐྱོང་ཚུལ་འདི་ནི་མདོར་བསྡུས་འགོ་སྨོས་པ་ཙམ་ཞིག་སྟེ། ཏིང་འཛིན་སྐྱོང་ཚུལ་ལ་སེམས་གནས་དགུར་ཕྱེ་བ་དང་། དེ་དག་སྟོབས་དྲུག་གིས་འགྲུབ་ལུགས་སོགས་ཞིབ་པར་ནི་འཕགས་ཡུལ་མཁས་པའི་གསུང་རབ་དང་། ཉམས་མྱོང་ཅན་གྱི་དགེ་བའི་བཤེས་གཉེན་གྱི་ཞལ་ལས་རྟོགས་པར་བྱ་དགོས།

དེ་ལྟར་སེམས་དམིགས་པ་ལ་རྩེ་གཅིག་ཏུ་ཅི་འདོད་དུ་མཉམ་པར་འཇོག་པའི་བདེ་གསལ་མི་རྟོག་པའི་ཏིང་ངེ་འཛིན་བརྟན་པོ་འགྲུབ་ན་སེམས་དམིགས་པ་ལས་གཞན་དུ་མི་གཡེང་བར་རྩེ་གཅིག་ཏུ་གནས་པ་ཙམ་མ་ཟད། དམིགས་པ་ལ་དཔྱད་ཀྱང་སྔར་དང་མི་འདྲ་བར་དཔྱད་སྟོབས་ཤིན་ཏུ་ཆེ་བ་འབྱུང་བས། དེ་ནས་བདག་མེད་པའི་ཆོས་ལ་སོ་སོར་བརྟགས་ཏེ་བརྟགས་དོན་ལ་དམིགས་པའི་ཤེས་རབ་ཀྱི་བསླབ་པར་སློབ་དགོས་པ་ཡིན། དེའི་རྒྱུ་མཚན་ཞི་གནས་འགྲུབ་ཀྱང་བདག་མེད་ཀྱི་དོན་ལ་སོ་སོར་རྟོག་པའི་ཤེས་རབ་ཀྱི་བསླབ་པར་སློབ་པ་མེད་ན་འཁོར་བ་འགྲུབ་བྱེད་བདག་འཛིན་སོགས་ཉོན་མོངས་པ་རྣམས་དྲུངས་ནས་འབྱིན་པར་མི་ནུས་པས། དེ་འདྲའི་ཏིང་འཛིན་ལ་བསྐལ་པའི་བར་དུ་གནས་ཀྱང་ཐར་པའི་གོ་འཕང་ཐོབ་པར་མི་འགྱུར་ཞིང་། དེས་ན་ཉོན་མོངས་མ་ལུས་པ་སྤོང་བའི་གཉེན་པོ་བདག་མེད་རྟོགས་པའི་ཤེས་རབ་ངེས་པར་སྐྱེད་པར་བྱེད་དགོས། དེ་ལ་ཐོག་མར་དགག་བྱའི་བདག་ངོས་བཟུང་བ་གལ་ཆེ་ཞིང་། དགག་བྱའི་བདག་དང་། དེ་བཀག་པའི་བདག་མེད་འཇོག་ཚུལ་ལ་ནང་པ་སངས་རྒྱས་པའི་གྲུབ་མཐའ་སྨྲ་བ་བཞི་པོ་སོ་སོར་བཞེད་ཚུལ་མི་འདྲ་བ་ཡོད་པའི་ནང་ནས་དབུ་མ་ཐལ་འགྱུར་བའི་ལྟ་བ་ཉིད་མཆོག་ཏུ་གྱུར་པ་ཡིན་ལ། དེས་ནི་རྟེན་འབྲེལ་གྱི་གཏན་ཚིགས་ལ་བརྟེན་ནས་བདག་དང་བདག་གི་བ་སོགས་འཁོར་འདས་ཀྱི་ཆོས་ཐམས་ཅད་རང་བཞིན་གྱིས་གྲུབ་པའི་མཚན་ཉིད་རྡུལ་ཙམ་ཡང་མེད་པ་དང་། ཐ་སྙད་དུ་རྒྱུ་འབྲས་བྱ་བྱེད་ཀྱི་རྣམ་གཞག་ཐམས་ཅད་བདེ་བླག་ཏུ་འཇོག་པའི་སྒོ་ནས་སྟོང་པ་དང་རྟེན་འབྱུང་གཉིས་གཅིག་གྲོགས་སུ་གཅིག་འཆར་བའི་ལྟ་བའི་གནད་ལ་ངེས་པ་རྙེད་པར་བྱས་ཏེ་སྐྱོང་བའི་ཐབས་ཤེས་ཀྱི་ལམ་ལ་གོམས་པར་བྱེད་དགོས།

ཐེག་དམན་ལ་མཚོན་ན། འཁོར་བ་སྤྱི་བྱེ་བྲག་གི་སྡུག་བསྔལ་རྣམས་བསམ་ནས་དེ་ལས་ཐར་པའི་ཐར་པ་དོན་དུ་གཉེར་བའི་བསམ་པ་བཅོས་མ་མིན་པས་རྒྱུད་བསྐུལ་ནས་ཉན་རང་གི་ཐེག་པ་སོ་སོའི་རང་ལམ་གྱི་བྱང་ཆུབ་ཐོབ་ཕྱིར་གསུང་རབ་ཀྱི་དོན་ལ་ཐོས་བསམ་གཙོ་བོར་བྱེད་ཅིང་། ཚོགས་གསོག་པའི་སྦྱོར་བ་ལ་བརྩོན་པའི་ཚོགས་ལམ་དང་། དེ་ནས་བདག་མེད་རྟོགས་པའི་ཞི་ལྷག་ཟུང་འབྲེལ་གྱི་སྒོམ་བྱུང་གི་ཤེས་རབ་ཐོབ་པ་ན་སྦྱོར་ལམ་ཐོབ། ད་དུང་བདག་མེད་པའི་དོན་ལ་རྩེ་གཅིག་ཏུ་སྒོམ་པས་ནམ་མཁའ་དང་མཉམ་པའི་ཆོས་དབྱིངས་དེ་ཁོ་ན་ཉིད་མངོན་སུམ་དུ་མཐོང་བ་ན་མཐོང་ལམ་ཐོབ། དེ་ནས་བདག་མེད་པའི་དོན་མཐོང་ཟིན་གོམས་པར་བྱས་པས་ཁམས་གསུམ་གྱི་སྒོམ་སྤང་ཉོན་མོངས་ཆེ་འབྲིང་རྣམས་རིམ་གྱིས་སྤངས་ཏེ་མཐར་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་གྱིས་ཉོན་མོངས་ཆེས་ཤིན་ཏུ་ཕྲ་བ་མཐའ་དག་གཏན་དུ་སྤངས་པ་ན་རང་རང་གི་དགྲ་བཅོམ་པའི་གོ་འཕང་ཐོབ་པ་ཡིན།

ཐེག་ཆེན་ལ་བསམ་པ་རྒྱ་ཆེ་བ་བདག་པས་གཞན་གཅེས་པའི་བྱང་ཆུབ་ཀྱི་སེམས་དང་། དེས་དྲངས་པའི་སྤྱོད་པ་རྒྱ་ཆེ་བ་སྦྱིན་སོགས་ཕར་ཕྱིན་དྲུག་གི་ཉམས་ལེན་ལ་བསླབ་སྟེ་ཐེག་ཆེན་གྱི་ཚོགས་ལམ་དང་སྦྱོར་ལམ་མངོན་དུ་བྱེད་ཅིང་། དེ་ནས་སྟོང་ཉིད་མངོན་སུམ་དུ་རྟོགས་པའི་ས་དང་པོའི་ཡེ་ཤེས་མཐོང་ལམ་བར་ཆད་མེད་ལམ་དང་། རྣམ་གྲོལ་ལམ་རིམ་གྱིས་ཐོབ་སྟེ་བདེན་འཛིན་ཀུན་བཏགས་སོགས་མཐོང་སྤང་མ་ལུས་པ་སྤངས་ཤིང་། སྦྱིན་པའི་ཕར་ཕྱིན་གྱི་ཉམས་ལེན་ཆེས་ལྷག་པ་ཐོབ། དེ་ནས་ས་ལྷག་མ་དགུ་སོ་སོའི་སྐབས་སུ་ཕར་ཕྱིན་ལྷག་མ་དགུའི་ཉམས་ལེན་ཆེས་ལྷག་པ་རེ་རེ་ཐོབ་ཅིང་། མ་དག་ས་བདུན་གྱི་གནས་སྐབས་སུ་ཁམས་གསུམ་ས་དགུའི་སྒོམ་སྤང་ཆེ་འབྲིང་རྣམས་མ་ལུས་པ་རིམ་གྱིས་ཟད་དེ་ས་བརྒྱད་པའི་གནས་སྐབས་སུ་ཁམས་གསུམ་གྱི་སྒོམ་སྤང་ཆུང་ངུ་སྐོར་གསུམ་ཅིག་ཅར་དུ་སྤང་དགོས།

དེ་ནས་ས་བཅུ་པའི་བར་ཤེས་སྒྲིབ་སྤང་བྱའི་གཙོ་བོར་བྱས་ཏེ་ལམ་ལ་བསླབ་པའི་མཐར་རྒྱུན་མཐའི་བར་ཆད་མེད་ལམ་གྱིས་ཤེས་སྒྲིབ་ཤིན་ཏུ་ཕྲ་བའི་དངོས་གཉེན་བྱས་པའི་སྐད་ཅིག་གཉིས་པར་ཤེས་བྱ་ཐམས་ཅད་ལ་ཆགས་ཐོགས་མེད་པར་འཇུག་པའི་རྣམ་པ་ཐམས་ཅད་མཁྱེན་པའི་ཡེ་ཤེས་མངོན་དུ་བྱེད། དེ་ལྟ་བུའི་སངས་རྒྱས་ཀྱི་གོ་འཕང་དེ་ཡང་ཕར་ཕྱིན་ཐེག་པའི་ལམ་ལ་བརྟེན་ནས་བསྒྲུབས་ན་བསྐལ་ཆེན་གྲངས་མེད་གསུམ་གྱི་བར་ཚོགས་གཉིས་རྒྱ་ཆེན་པོ་གསོག་དགོས་ཤིང་། དུས་ཡུན་རིང་པོ་དེ་ལྟ་བུ་ལ་མ་ལྟོས་པར་ཚེ་འདི་ཉིད་ལ་སངས་རྒྱས་ཀྱི་གོ་འཕང་ཐོབ་པར་འདོད་ན། ལམ་ཐུན་མོང་བས་རྒྱུད་སྦྱངས་པ་སྔོན་དུ་བཏང་སྟེ་རྡོ་རྗེ་སློབ་དཔོན་མཚན་ཉིད་དང་ལྡན་པ་ཞིག་ཚུལ་བཞིན་དུ་བསྟེན་ནས་གསང་སྔགས་ཀྱི་སྡོམ་པ་ནོད་དེ། ཇི་ལྟར་ཁས་བླངས་པའི་དམ་ཚིག་དང་། སྡོམ་པ་རྣམས་ཚུལ་བཞིན་བསྲུང་བ་གཞིར་བྱས་ནས། རྒྱུད་སྡེ་ཚད་ལྡན་ནས་བཤད་པ་ལྟར་གྱི་སྔགས་ཀྱི་ལམ་ཉམས་སུ་བླངས་ན་ཚེ་འདི་ཉིད་ལ་སངས་རྒྱས་ཀྱི་གོ་འཕང་ཐོབ་པར་ནུས་པ་ཡིན་པས་ན། གོང་དུ་སྨོས་པའི་ཡོན་ཏན་དེ་དག་ཐམས་ཅད་ཀྱི་གཞི་རྟེན་མཐར་གཏུགས་ན་ཚུལ་ཁྲིམས་ཉིད་ལ་རག་ལས་པ་དེའི་ཕྱིར་རང་གཞན་གྱི་དོན་གཉིས་སྒྲུབ་པའི་གཞི་རྟེན་ཁྱད་པར་ཅན་རང་རྒྱུད་ཀྱི་སོ་ཐར་གྱི་ཚུལ་ཁྲིམས་ཉེས་ལྟུང་གི་དྲི་མའི་སྐྱོན་གྱིས་མ་གོས་པ་རྣམ་པར་དག་པར་བྱ་བ་ལ་སྒོ་ཀུན་ནས་འབད་པར་འཚལ་ལོ།། །།

མཇུག་བྱང་།

སླར་སྨྲས་པ།

ཚངས་ཆེན་སྨྲ་བའི་དབང་ཕྱུག་གི །

རྗེས་སུ་ཞུགས་པའི་སྐལ་བཟང་དག །

མ་སྨད་ཚངས་པའི་སྤྱོད་པ་ལ། །

དང་བའི་ཡིད་ཀྱིས་ཞུགས་པར་རིགས། །

ཕྱི་གཙང་ནང་གཙང་ཐུབ་པའི་ལུགས། །

འཕྲལ་ཡུན་ཕན་དང་བདེ་ལ་སྦྱོར། །

རང་གཞན་ཀུན་ལ་སྨན་བྱེད་པ། །

འདི་འདྲ་མཇལ་བ་ཨེ་མ་མཚར། །

ཡང་ཡང་རྙེད་དཀའ་ད་རེས་ཙམ། །

དེ་བས་དོན་གཉེར་ཆེས་ཉུང་ཕྱིར། །

སྙིང་ལ་རུས་པ་བཅུག་ནས་ནི། །

འབད་པ་བརྒྱ་ཡིས་ཚངས་སྤྱོད་ལོངས། །

ཤིན་ཏུ་རགས་པའི་ཉོན་མོངས་དག །

འདི་ཡིས་ནོན་པར་ཐེ་ཚོམ་བྲལ། །

ཁྱིམ་ན་སྤྱོད་པའི་དུཿཁ་ཡང་། །

འདི་ཡིས་སྒྲོལ་བར་སྨོས་ཅི་དགོས། །

ཐེག་ཆེན་ལམ་གྱི་གཞུང་ཤིང་ཆེ། །

གཞན་ཕན་བྱང་ཆུབ་སེམས་མཆོག་དང་། །

ཞི་ལྷག་ཟུང་འབྲེལ་ཏིང་འཛིན་སོགས། །

འདི་ཡིས་མི་འདྲེན་གང་ཞིག་མཆིས། །

ཆེས་ཆེར་མྱུར་བའི་གསང་མཐའི་ལམ། །

དུག་ཆེན་སྨན་དུ་བསྒྱུར་བའི་ཐབས། །

ཤིན་ཏུ་ངོ་མཚར་རྨད་པོ་ཆེ། །

དེ་ཡང་འདི་ཡིས་གཞི་བརྟན་ཚུགས། །

སྟོང་དང་སྙིང་རྗེ་དབྱེར་མེད་པར། །

ཟུང་འཇུག་རྡོ་རྗེ་འཛིན་པའི་སར། །

ཨེ་མ་མྱུར་བ་ལས་མྱུར་བར། །

བགྲོད་པའི་རྒྱུར་ཡང་འདི་གཅེས་སྙམ། །

དེ་ཕྱིར་བློ་ལྡན་གྲོགས་པོ་དག །

ཉན་ཐོས་སྡེ་པའི་གཞུང་ལུགས་ནས། །

བྱུང་བའི་སོ་ཐར་ཚུལ་ཁྲིམས་ལ། །

བརྙས་དང་དོན་ཆུང་མི་སེམས་པར། །

བསྟན་པའི་གཞི་དང་རྩ་བ་རུ། །

བསྔགས་པའི་ཚུལ་འདི་ཤེས་བྱོས་ལ། །

རྗེས་སུ་སློབ་ཅིང་ཉེར་བརྟག་པ། །

དྲན་དང་ཤེས་བཞིན་བག་ཡོད་དང་། །

ངོ་ཚ་ཤེས་ཤིང་གུས་ལྡན་པས། །

སྲུང་ལ་ཤིན་ཏུ་འབད་བྱ་ཡི། །

བཏང་སྙོམས་སྒྱིད་ལུག་མི་བྱ་སྟེ། །

གཏན་བདེའི་རྩ་བ་སྟོར་ཕྱིར་རོ། །

དེ་སྐད་སྨྲས་པའང་ཕན་སེམས་ཀྱིས། །

བྱས་ཏེ་གཞན་དུ་དགོས་པ་ཆུང་། །

ཡབ་རྗེ་འཇམ་དབྱངས་བླ་མ་དང་། །

ཚད་ལྡན་དྲིན་ཅན་བླ་མ་ཡི། །

དྲིན་ལས་སྤྱོད་ཚུལ་འདི་ཉིད་ལ། །

སྙིང་ནས་མོས་པའི་མདོ་ཁམས་པ། །

དགེ་སློང་བསྟན་འཛིན་རྒྱ་མཚོ་ཡིས། །

ཚིག་སྦྱོར་སྤངས་ཏེ་གོ་བདེར་བྲིས། །

དགེ་འདིས་མ་རྒན་འགྲོ་བ་དང་། །

ཁྱད་པར་གངས་ཅན་ཞིང་མཆོག་གི །

ཤེས་ལྡན་གཞོན་ནུ་མང་པོ་དག །

ལམ་འདིས་བྱང་ཆེན་སར་རེག་ཤོག ། ། །

ཅེས་པ་འདི་བཞིན་གནས་བརྟན་སྡེ་པའི་ལུགས་ཀྱི་སངས་རྒྱས་མྱ་ངན་ལས་འདས་ནས་ལོ་ ༢༥༡༧ ཕྱི་ལོ་ ༡༩༧༣ བོད་མང་བཀུར་རྒྱལ་པོ་གཉའ་ཁྲི་བྱོན་ནས་ལོ་ ༢༡༠༠ རབ་བྱུང་བཅུ་དྲུག་པའི་ཆུ་གླང་ཟླ་ཚེས་དགེ་བར་འཕགས་ཡུལ་དྷ་རམ་ས་ལ་ཐེག་ཆེན་ཆོས་གླིང་དུ་བྲིས་པ་དགེ་ལེགས་འཕེལ།། །།

པར་བྱང་སྨོན་ཚིག

རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །

གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང༌། །

ཚིག་གི་གཟེགས་མ་རེས་ཀྱང་དུག་གསུམ་གྱི། །

དྲི་མ་ཡོངས་འཁྲུད་ལེགས་བཤད་བདུད་རྩི་འདི། །

དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །

ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །

གདངས་ཏེ་རྒྱུད་ལྔའི་འགྲོ་བ་མ་ལུས་པ། །

ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང༌། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང༌། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ་ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །དགེའོ།། །།